title: 2014/792/EU: Komission päätös, annettu 13 päivänä marraskuuta 2014 , komission tulojen ja menojen hyväksyjien ja toimeenpanovirastojen käyttöön tarkoitetusta ennakkovaroitusjärjestelmästä

text:
               14.11.2014

               FI

               Euroopan unionin virallinen lehti

               L 329/68

         KOMISSION PÄÄTÖS,
   annettu 13 päivänä marraskuuta 2014,
   komission tulojen ja menojen hyväksyjien ja toimeenpanovirastojen käyttöön tarkoitetusta ennakkovaroitusjärjestelmästä

      (2014/792/EU)

   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan atomienergiayhteisön perustamissopimuksen,
   ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (1) ja erityisesti sen 56 artiklan 1 kohdan,
   ottaa huomioon kymmenenteen Euroopan kehitysrahastoon sovellettavasta varainhoitoasetuksesta 18 päivänä helmikuuta 2008 annetun neuvoston asetuksen (EY) N:o 215/2008 (2) ja erityisesti sen 17 artiklan,
   ottaa huomioon Euroopan petostentorjuntaviraston (OLAF) tutkimuksista sekä asetuksen (EY) N:o 1073/1999 kumoamisesta 11 päivänä syyskuuta 2013 annetun Euroopan parlamentin ja neuvoston asetuksen (EU, Euratom) N:o 883/2013 (3) ja erityisesti sen 7 artiklan 6 kohdan ja 11 artiklan,
   sekä katsoo seuraavaa:

               (1)

               Komissio, joka vastaa Euroopan unionin yleisen talousarvion ja kaikkien muiden unionin hallinnoimien varojen toteutuksesta asetuksen (EU, Euratom) N:o 966/2012 30–33 artiklassa säädetyn moitteettoman varainhoidon periaatteen mukaisesti, on velvollinen suojaamaan unionin taloudellisia etuja petollisilta menettelyiltä ja muulta laittomalta toiminnalta. Sen varmistamiseksi, että komission ja toimeenpanovirastojen tulojen ja menojen hyväksyjät saavat kaikki tiedot unionin taloudellisiin etuihin kohdistuvista uhista, on tarpeen antaa sisäisiä sääntöjä komission päätöksen C(2014) 2784 (4) lisäksi.

               (2)

               Voidakseen torjua petoksia ja suojata unionin taloudellisia etuja komissio käyttää asetuksen (EU, Euratom) N:o 966/2012 108 artiklassa ja poissulkemisia koskevasta keskustietokannasta 17 päivänä joulukuuta 2008 annetussa komission asetuksessa (EY, Euratom) N:o 1302/2008 (5) tarkoitettua poissulkemisia koskevaa keskustietokantaa sekä komission tulojen ja menojen hyväksyjien ja toimeenpanovirastojen käyttöön tarkoitetusta ennakkovaroitusjärjestelmästä 16 päivänä joulukuuta 2008 tehdyssä päätöksessä 2008/969/EY, Euratom (6) tarkoitettua ennakkovaroitusjärjestelmää. Olisi varmistettava, että ennakkovaroitusjärjestelmä toimii tehokkaasti odotettaessa, että lainsäädäntövallan käyttäjä hyväksyy ehdotuksen (7) varainhoitoasetuksen muuttamiseksi.

               (3)

               Ennakkovaroitusjärjestelmän tarkoituksen olisi tällä välin säilyttävä olennaisilta osiltaan nykyisen kaltaisena. Ennakkovaroitusjärjestelmällä olisi varmistettava, että siihen kirjatut varoitukset tarjoavat komission ja sen toimeenpanovirastojen käyttöön jakelultaan rajoitetut tiedot sellaisista henkilöistä, jotka saattavat uhata unionin taloudellisia etuja ja mainetta tai mitä tahansa unionin hallinnoimia varoja.

               (4)

               Koska toimeenpanovirastojen johtajat käyttävät toimintamäärärahoja komission valtuuttamina tulojen ja menojen hyväksyjinä, heillä olisi oltava mahdollisuus käyttää ennakkovaroitusjärjestelmää hallinto- ja toimintamäärärahojen hallinnointia varten samoin edellytyksin kuin komission yksiköillä.

               (5)

               Koska asetuksen (EU, Euratom) N:o 966/2012 56 artiklan 2 kohdan mukaisesti komission edelleenvaltuuttamina tulojen ja menojen hyväksyjinä toimivat unionin edustustojen päälliköt käyttävät toimintamäärärahoja komission valtuuttamina tulojen ja menojen hyväksyjinä, heillä olisi oltava mahdollisuus käyttää ennakkovaroitusjärjestelmää hallinto- ja toimintamäärärahojen hallinnointia varten samoin edellytyksin kuin komission yksiköillä.

               (6)

               Euroopan petostentorjuntavirastolla (OLAF) on Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta 11 päivänä syyskuuta 2013 annetun Euroopan parlamentin ja neuvoston asetuksen (EU, Euratom) N:o 883/2013 7 artiklan 6 kohdan mukaan velvollisuus antaa asianomaisille komission yksiköille viipymättä tiedot käynnissä olevista tutkimuksista, jos niissä ilmenee, että voi olla aiheellista toteuttaa hallinnollisia turvaamistoimenpiteitä unionin taloudellisten etujen suojaamiseksi. Lisäksi sillä on asetuksen (EU, Euratom) N:o 883/2013 11 artiklan mukaan velvollisuus laatia päätökseen saadusta tutkimuksesta kertomus ja antaa tarvittaessa suosituksia siitä, olisiko erityisesti toimielinten toteutettava toimenpiteitä. Jotta toimivaltainen tulojen ja menojen hyväksyjä voisi pyytää varoituksen kirjaamista, on tarpeen säätää siitä, mitkä tiedot OLAFin on toimitettava komissiolle.

               (7)

               OLAFilla olisi oltava mahdollisuus käyttää ennakkovaroitusjärjestelmää hoitaessaan asetuksen (EU, Euratom) N:o 883/2013 mukaisia tutkinta-, tiedonhankinta- ja petostentorjuntatehtäviään.

               (8)

               Ennakkovaroitusjärjestelmän toimintaa olisi yksinkertaistettava, varoitusluokkien määrää vähennettävä ja niiden soveltamisalaa selkiytettävä, ja varoitusnimikkeistä olisi käytävä selkeästi ilmi, minkälaisesta varoituksesta on kysymys, jotta järjestelmää voitaisiin yksinkertaistaa.

               (9)

               OLAFin toimittamiin tietoihin perustuvien todentamisvaroitusten esittäjän olisi oltava toimivaltainen tulojen ja menojen hyväksyjä, joka ehdottaa kyseisiä varoituksia läheisessä yhteistyössä OLAFin kanssa neuvoteltuaan asiasta budjettipääosaston ja oikeudellisen yksikön kanssa.

               (10)

               Poissulkemisvaroitusten esittäjän olisi oltava komission toimivaltainen tulojen ja menojen hyväksyjä, ja budjettipääosaston ja tapauksen mukaan oikeudellisen yksikön olisi arvioitava kyseiset varoitukset keskitetysti. Jos poissulkemisvaroitus esitetään OLAFin toimittamien tietojen perusteella, se olisi arvioitava läheisessä yhteistyössä OLAFin kanssa. Tätä menettelyä olisi sovellettava myös silloin, kun toimivaltainen tulojen ja menojen hyväksyjä aikoo toteuttaa toimia, jotka voisivat vaikuttaa asianomaisen henkilön oikeuksiin haitallisesti.

               (11)

               Toimivaltaisen tulojen ja menojen hyväksyjän olisi läheisessä yhteistyössä OLAFin kanssa päätettävä seurauksista, jotka ovat tarpeen unionin taloudellisten etujen suojaamiseksi, ja ilmoitettava päätöksestään OLAFille.

               (12)

               Varoituksen kirjaamista, muuttamista, poistamista tai uusimista koskevan pyynnön esittämisen olisi oltava toimivaltaisen tulojen ja menojen hyväksyjän vastuulla. Jotta valvonta säilyisi riittävänä, tällaiset pyynnöt olisi tehtävä komission päätöksessä C(2014) 2784 säädetyllä hierarkiatasolla.

               (13)

               Tilinpitäjän olisi huolehdittava siitä, että komission keskuskirjanpitojärjestelmässä otetaan käyttöön asianmukaiset tekniset järjestelyt, joilla varmistetaan ennakkovaroitusjärjestelmän tehokas soveltaminen.

               (14)

               Kaikille komission yksiköille ja toimeenpanovirastoille annetaan yksityiskohtaiset tiedot perintä- ja takavarikkomääräyksistä komission keskuskirjanpitojärjestelmän kautta. Päätöksessä 2008/969/EY, Euratom säädetyt varoitukset W3a (takavarikkomääräys) ja W4 (perintämääräys) olisi poistettava käytöstä. Tieto tällaisesta määräyksestä ei yksinään ole järjestelmällisesti peruste varoitukselle. Varoituksen kirjaaminen edellyttää, että toimivaltainen tulojen ja menojen hyväksyjä arvioi kaikki tapaukseen liittyvät olosuhteet tehdäkseen päätöksen siitä, onko varoitus tarpeen.

               (15)

               Yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetussa Euroopan parlamentin ja neuvoston asetuksessa (EY) N:o 45/2001 (8) säädetään, että komission on henkilötietojen käsittelyssään noudatettava siinä säädettyjä käsittelyn laillisuutta ja tiedonsiirtoa koskevia vaatimuksia ja että Euroopan tietosuojavaltuutettu tekee kyseistä tietojenkäsittelyä koskevan ennakkotarkastuksen komission tietosuojavastaavan tekemän ilmoituksen perusteella.

               (16)

               Niiden henkilöiden oikeudet, joita koskevia tietoja on viety tai voidaan viedä ennakkovaroitusjärjestelmään, olisi vahvistettava tietosuojasäännöksissä.

               (17)

               Tietyistä tietosuojaa koskevista oikeuksista voidaan tehdä asetuksen (EY) N:o 45/2001 20 artiklassa säädettyjä poikkeuksia, joita on analysoitava tapauskohtaisesti ja joiden soveltamisen on oltava tilapäistä. Yksikön, jonka tehtävänä on pyytää asianomaisten tietojen kirjaamista tai muuttamista, joka kattaa myös niiden oikaisemisen, tai kyseisten tietojen poistamista, olisi päätettävä tällaisten poikkeusten soveltamisesta.

               (18)

               Mahdollisen poissulkemisvaroituksen kohteena olevalle henkilölle olisi annettava mahdollisuus esittää näkemyksensä kirjallisesti ennen kuin kyseistä henkilöä koskevan varoituksen kirjaamista ennakkovaroitusjärjestelmään pyydetään. Tällainen mahdollisuus olisi annettava myös silloin, kun toimivaltainen tulojen ja menojen hyväksyjä aikoo toteuttaa toimia, jotka voisivat vaikuttaa asianomaisen henkilön oikeuksiin haitallisesti.

               (19)

               Tätä mahdollisuutta olisi poikkeuksellisesti lykättävä tutkimuksen tai kansallisten oikeudenkäyntimenettelyjen luottamuksellisuuden säilyttämiseksi, jos tähän on huomattavan tärkeitä perusteltuja syitä.

               (20)

               Päätöksen 2008/969/EY, Euratom soveltamista olisi jatkettava 1 päivään heinäkuuta 2015 asti siltä osin kuin se on tarpeen Euroopan unionin toiminnasta tehdyn sopimuksen (SEUT) 215 artiklan nojalla rajoittavista toimenpiteistä annettujen neuvoston asetusten noudattamisen varmistamiseksi siihen asti, kun suoriteperusteisessa kirjanpitojärjestelmässä (ABAC) voidaan ottaa huomioon ulkopolitiikan välineistä vastaavan yksikön vastaavaan tietokantaan sisältyvät tiedot. Käytännössä tämä tarkoittaa päätöksen 2008/969/EY, Euratom mukaisen W5b-varoituksen kirjaamista.

               (21)

               Päätöstä 2008/969/EY, Euratom olisi sovellettava 1 päivään heinäkuuta 2015 asti W3a- ja W4-varoituksiin, jotka olisi kyseiseen ajankohtaan asti rinnastettava todentamisvaroituksiin tämän päätöksen 4 jaksoa sovellettaessa.

               (22)

               Tämän päätöksen täytäntöönpano edellyttää, että ennakkovaroitusjärjestelmän toimintaa ja sen tosiasiallista myötävaikutusta unionin taloudellisten etujen suojaamiseen arvioidaan säännöllisesti,

         ON PÄÄTTÄNYT SEURAAVAA:
   1 JAKSO

      YLEISET SÄÄNNÖKSET

   1 artikla
   Sisältö, soveltamisala ja tavoite
   1.   Tällä päätöksellä perustetaan ennakkovaroitusjärjestelmä, joka on tarkoitettu komission ja toimeenpanovirastojen tulojen ja menojen hyväksyjien käyttöön silloin, kun he toteuttavat Euroopan unionin yleistä talousarviota ja mitä tahansa muita unionin hallinnoimia varoja.
   2.   Ennakkovaroitusjärjestelmällä edistetään unionin taloudellisten etujen ja julkisuuskuvan suojaamista, petosten torjuntaa ja moitteetonta varainhoitoa.
   3.   Ennakkovaroitusjärjestelmän tavoitteena on

               a)

               varoitusten kirjaamisen avulla tiedottaa komission ja toimeenpanovirastojen toimivaltaisille tulojen ja menojen hyväksyjille siitä, että henkilö saattaa muodostaa uhan unionin taloudellisille eduille ja julkisuuskuvalle tai unionin hallinnoimille varoille, ja

               b)

               antaa toimivaltaiselle tulojen ja menojen hyväksyjälle mahdollisuus tehdä varoitusten perusteella tarkistuksia tai toteuttaa niiden perusteella tarvittavia toimenpiteitä, joihin kuuluvat myös 4 jaksossa tarkoitetut toimenpiteet.

         4.   Tiedoilla autetaan varmistamaan, että

               a)

               riskit ehkäistään tarkistuksin, jotka perustuvat varhaisessa vaiheessa saatuihin tietoihin henkilöistä, joiden osalta on epäilyjä tai havaintoja, jotka liittyvät mihin tahansa seuraavassa luetelluista toimista:

                           —

                           huomattava virhe tai sääntöjenvastaisuus,

                           —

                           ammatillinen virhe,

                           —

                           vakava sopimusrikkomus, tai

                           —

                           komission delegoidun asetuksen (EU) N:o 1268/2012 (9) 141 artiklassa tarkoitettu petos, lahjonta tai mikä tahansa muu unionin taloudellisia etuja vahingoittava laiton toiminta;

               b)

               menettelyjen ulkopuolelle suljetaan unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012, jäljempänä ’varainhoitoasetus’, 106 artiklan 1 kohdassa ja 109 artiklan 1 kohdassa tarkoitetut henkilöt.

         2 artikla
   Määritelmät
   Tässä päätöksessä tarkoitetaan

               a)

               ’tilinpitäjällä’ komission tilinpitäjää tai tilinpitäjän alaisuudessa toimivaa henkilöstön jäsentä, jolle tilinpitäjä on siirtänyt tiettyjä tehtäviä asetuksen (EU, Euratom) N:o 966/2012 69 artiklan mukaisesti;

               b)

               ’toimivaltaisella tulojen ja menojen hyväksyjällä’ asetuksen (EU, Euratom) N:o 966/2012 65 artiklassa tarkoitettua komission valtuutettua tulojen ja menojen hyväksyjää, joka on sisäisten sääntöjen mukaisesti vastuussa Euroopan unionin yleisen talousarvion, jäljempänä ’talousarvio’, toteuttamisesta ja joka voi olla myös toimeenpanoviraston johtaja, edellä mainitun asetuksen 65 artiklassa tarkoitettu edelleenvaltuutettu tulojen ja menojen hyväksyjä, joka toimii johtajan tehtävässä, tai unionin edustuston päällikkö, joka toimii komission edelleenvaltuutettuna tulojen ja menojen hyväksyjänä edellä mainitun asetuksen 56 artiklan 2 kohdan mukaisesti;

               c)

               ’rekisteröidyllä’ yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetussa Euroopan parlamentin ja neuvoston asetuksessa (EY) N:o 45/2001 tarkoitettua tunnistettavissa olevaa henkilöä;

               d)

               ’havainnoilla’ tosiseikkoja, jotka on havaittu oikeudellisen sitoumuksen täytäntöönpanon aikana tai kirjattu tilintarkastustuomioistuimen, petostentorjuntaviraston (OLAF) tai sisäisen tarkastuksen toimialan tarkastuksissa tai tutkimuksissa tai missä tahansa muissa toimivaltaisen tulojen ja menojen hyväksyjän vastuulla olleissa tarkastuksissa;

               e)

               ’oikeudellisella sitoumuksella’ sitoumusta, jonka komissio on tehnyt asetuksen (EU, Euratom) N:o 966/2012 ensimmäisen osan V–VIII osaston ja toisen osan mukaisesti;

               f)

               ’henkilöllä’ kaikkia seuraavassa lueteltuja luonnollisia henkilöitä ja oikeushenkilöitä sekä kaikkia oikeushenkilöllisyyttä vailla olevia yhteenliittymiä:

                           —

                           asetuksen (EU, Euratom) N:o 966/2012 2 artiklan i alakohdassa tarkoitetut varojen saajat,

                           —

                           ehdokkaat ja tarjoajat,

                           —

                           avustuksen hakijat,

                           —

                           kilpailujen osallistujat,

                           —

                           asetuksen (EU, Euratom) N:o 966/2012 204 artiklassa tarkoitetut palkatut ulkopuoliset asiantuntijat,

                           —

                           asetuksen (EU, Euratom) N:o 966/2012 106 artiklan 1 kohdan b ja e alakohdassa tarkoitetut henkilöt, jolla on valtuudet edustaa oikeushenkilöä, tehdä päätöksiä sen puolesta tai valvoa sitä;

               g)

               ’ammatin harjoittamiseen liittyvällä virheellä’ lain, säännösten tai henkilön ammattialalla noudatettavan ammattietiikan rikkomista ja muita virheitä, joilla on vaikutusta kyseisen henkilön ammatilliseen uskottavuuteen;

               h)

               ’alihankkijalla’ talouden toimijaa, jota ehdokas, tarjoaja tai toimeksisaaja esittää sopimuksen osan täytäntöönpanijaksi ilman, että hankintaviranomaisella on suoraa oikeudellista sitoumusta kyseisen toimijan kanssa;

               i)

               ’huomattavalla virheellä tai sääntöjenvastaisuudella’ delegoidun asetuksen (EU) N:o 1268/2012 166 artiklan 2 kohdassa tarkoitettua huomattavaa virhettä tai sääntöjenvastaisuutta;

               j)

               ’varoituksesta vastaavalla yhteyshenkilöllä’ pyynnön esittämisestä vastaavassa yksikössä olevaa henkilöä, joka on vastuussa varoituksesta sen poistamiseen asti.

         3 artikla
   Ennakkovaroitusjärjestelmän toiminta
   1.   Tilinpitäjä huolehtii asianmukaisista teknisistä järjestelyistä, joilla varmistetaan ennakkovaroitusjärjestelmän tehokas toiminta ja sen seuranta.
   Tilinpitäjä vastaa toimivaltaisen tulojen ja menojen hyväksyjän pyytämien ennakkovaroitusten kirjaamisesta, muuttamisesta, uusimisesta ja poistamisesta.
   2.   Tilinpitäjä hyväksyy teknisiä näkökohtia koskevat täytäntöönpanotoimenpiteet ja määrittelee tekniseen toteutukseen liittyvät menettelyt, myös turvallisuuden osalta.
   Tilinpitäjä ilmoittaa edellä tarkoitetuista toimenpiteistä komission yksiköille ja toimeenpanovirastoille.
   4 artikla
   Varoituksen pyytämis-, muuttamis-, uusimis- ja poistamisvaltuudet ja -menettely
   1.   Varoituksen kirjaamista, muuttamista, uusimista tai poistamista voi pyytää ainoastaan toimivaltainen tulojen ja menojen hyväksyjä.
   2.   Toimivaltaisen tulojen ja menojen hyväksyjän on osoitettava varoituksen kirjaamista, muuttamista, uusimista tai poistamista koskeva pyyntö tilinpitäjälle. Toimivaltaisen tulojen ja menojen hyväksyjän on tällöin käytettävä tämän päätöksen liitteessä esitettyä lomaketta.
   3.   Jäljempänä 8 artiklassa tarkoitettu varoituksesta vastaava yhteyshenkilö tarkistaa ennen pyynnön toimittamista tilinpitäjälle, että 11 ja 12 artiklassa säädetyt edellytykset täyttyvät.
   5 artikla
   Ennakkovaroitusjärjestelmän käyttöoikeus
   Komission yksiköt ja toimeenpanovirastot saavat suoraan käyttöönsä ennakkovaroitusjärjestelmän sisältämät tiedot komission keskuskirjanpitojärjestelmän kautta.
   Paikallisjärjestelmästä vastaavat komission yksiköt tai toimeenpanovirastot voivat käyttää keskuskirjanpitojärjestelmää ennakkovaroitusjärjestelmään tallennettujen tietojen saantiin edellyttäen, että paikallisjärjestelmän ja keskuskirjanpitojärjestelmän tiedot ovat yhteensopivia.
   6 artikla
   Ennakkovaroitusjärjestelmän käyttö
   Ennakkovaroitusjärjestelmään tallennettuja tietoja saa käyttää ainoastaan talousarvion tai muiden unionin hallinnoimien varojen toteuttamiseen. Tämä säännös ei vaikuta komission asetuksen (EY, Euratom) N:o 1302/2008 (10) 1 artiklan 2 ja 3 kohdassa tarkoitetun poissulkemisia koskevan keskustietokannan sisältämiin tietoihin.
   OLAF voi käyttää ennakkovaroitusjärjestelmässä ja poissulkemisia koskevassa tietokannassa olevia tietoja Euroopan petostentorjuntaviraston (OLAF) tutkimuksista sekä asetuksen (EY) N:o 1073/1999 kumoamisesta 11 päivänä syyskuuta 2013 annetun Euroopan parlamentin ja neuvoston asetuksen (EU, Euratom) N:o 883/2013, jäljempänä ’OLAF-asetus’, mukaisissa tutkimuksissaan sekä petostentorjuntatoimissaan, joihin kuuluvat myös riskianalyysit.
   7 artikla
   Ennakkovaroitusjärjestelmän käyttöajankohta
   Toimivaltainen tulojen ja menojen hyväksyjä tarkistaa, onko ennakkovaroitusjärjestelmässä henkilöä koskeva varoitus, seuraavissa vaiheissa:

               a)

               ennen yksittäisen talousarviositoumuksen tekemistä;

               b)

               ennen talousarvioon otettavan kokonaissitoumuksen tekemistä, jos henkilö on tiedossa jo tässä vaiheessa;

               c)

               alustavien talousarviositoumusten tapauksessa ennen sellaisen oikeudellisen sitoumuksen tekemistä, joka antaa oikeuden saada myöhemmin suoritettavia maksuja, ellei kyseessä ole henkilöstölle suoritettava maksu tai kokouksiin tai kilpailuihin osallistumisesta aiheutuneiden matkakulujen korvaaminen;

               d)

               hankintamenettelyjen, avustusten myöntämismenettelyjen, palkintokilpailujen ja kiinnostuksenilmaisupyyntöjen tapauksessa viimeistään ennen ratkaisupäätöksen tekemistä;

               e)

               sellaisten hankintojen tapauksessa, joissa hankintaviranomainen rajoittaa niiden ehdokkaiden määrää, joilta pyydetään tarjousta, ennen kuin ehdokkaat on valittu;

               f)

               ennen maksun suorittamista, ellei kyseessä ole henkilöstölle suoritettava maksu tai kokouksiin tai kilpailuihin osallistumisesta aiheutuneiden matkakulujen korvaaminen.

         8 artikla
   Varoituksesta vastaava yhteyshenkilö
   Varoituksesta vastaava yhteyshenkilö

               a)

               laatii varoituksen kirjaamispyynnön;

               b)

               toimittaa pyynnön ja kaikki varoitukseen liittyvät muut tiedot tilinpitäjälle;

               c)

               antaa tiedot, joita muut toimivaltaiset tulojen ja menojen hyväksyjät tarvitsevat tarkistusten tekemiseksi ja 4 jaksossa tarkoitetuista seurauksista päättämiseksi.

         2 JAKSO

      ENNAKKOVAROITUSJÄRJESTELMÄÄN TALLENNETUT TIEDOT

   9 artikla
   Varoitusluokat
   1.   Ennakkovaroitusjärjestelmään sisältyvät varoitukset jaetaan seuraaviin kahteen luokkaan:

               a)

               ”todentamisvaroitukset”, joita käytetään, kun henkilön osalta on epäilyjä tai havaintoja, jotka koskevat delegoidun asetuksen (EU) N:o 1268/2012 141 artiklassa tarkoitettuja petoksia, lahjontaa tai muuta unionin taloudellisia etuja vahingoittavaa laitonta toimintaa tai huomattavia virheitä tai sääntöjenvastaisuuksia tai ammatillista virhettä tai vakavaa sopimusrikkomusta;

               b)

               ”poissulkemisvaroitukset”, joita käytetään, kun henkilö on suljettu menettelyjen ulkopuolelle asetuksen (EU, Euratom) N:o 966/2012 106 artiklan 1 kohdassa ja 109 artiklan 1 kohdassa säädettyjen poissulkemisperusteiden mukaisesti.

         2.   Henkilöstä on voitu kirjata eri varoituksia erilaisin perustein.
   10 artikla
   Ennakkovaroitusjärjestelmään kirjattujen varoitusten sisältämät tiedot
   Ennakkovaroitusjärjestelmään sisältyvissä varoituksissa on oltava seuraavat tiedot:

               a)

               henkilön tunnistetiedot;

               b)

               varoitusluokka;

               c)

               varoituksen voimassaoloaika;

               d)

               perusteet sille, miksi henkilö muodostaa uhan unionin taloudellisille eduille, julkisuuskuvalle tai unionin hallinnoimille varoille;

               e)

               kuulemismenettelyyn liittyvät tiedot;

               f)

               toimivaltaisen tulojen ja menojen hyväksyjän nimi;

               g)

               tämän päätöksen 8 artiklassa tarkoitetun varoituksesta vastaavan yhteyshenkilön nimi.

         11 artikla
   Todentamisvaroitukset
   1.   Toimivaltainen tulojen ja menojen hyväksyjä voi pyytää todentamisvaroituksen kirjaamista, jos jokin seuraavista edellytyksistä täyttyy:

               a)

               OLAF on asetuksen (EU, Euratom) N:o 883/2013 mukaisesti ilmoittanut toimivaltaiselle tulojen ja menojen hyväksyjälle tutkimustensa osoittavan, että voi olla aiheellista toteuttaa toimenpiteitä unionin taloudellisten etujen suojaamiseksi;

               b)

               Euroopan tilintarkastustuomioistuin on toimittanut komissiolle tai sisäisen tarkastuksen toimiala on toimittanut toimivaltaiselle tulojen ja menojen hyväksyjälle tietoja, jotka osoittavat, että henkilöön liittyy delegoidun asetuksen (EU) N:o 1268/2012 141 artiklassa tarkoitettu petos, lahjonta tai muu unionin taloudellisia etuja vahingoittava laiton toiminta tai huomattava virhe tai sääntöjenvastaisuus tai ammatillinen virhe tai vakava sopimusrikkomus;

               c)

               toimivaltainen tulojen ja menojen hyväksyjä on tehnyt tarkistuksen tai tarkastuksen, joka osoittaa, että henkilöön liittyy delegoidun asetuksen (EU) N:o 1268/2012 141 artiklassa tarkoitettu petos, lahjonta tai muu unionin taloudellisia etuja vahingoittava laiton toiminta tai huomattava virhe tai sääntöjenvastaisuus tai ammatillinen virhe tai vakava sopimusrikkomus, tai toimivaltainen tulojen ja menojen hyväksyjä on saanut tietoja tällaisesta tarkistuksesta tai tarkastuksesta.

         2.   Todentamisvaroitus on voimassa enintään yhden vuoden ajan. Se on poistettava, jos pyydetään poissulkemisvaroitusta tai jos todentamistarvetta ei enää ole.
   3.   Todentamisvaroitus poistetaan 2 kohdassa tarkoitetun ajanjakson lopussa ilman eri toimenpiteitä.
   4.   Toimivaltainen tulojen ja menojen hyväksyjä voi pyytää todentamisvaroituksen uusimista, jos OLAF ilmoittaa sille, että todentamisvaroituksen säilyttäminen on 1 kohdassa tarkoitettujen tutkimusten mukaan perusteltua, vaikka niiden pohjalta ei ole vielä tehty päätelmiä. Toimivaltainen tulojen ja menojen hyväksyjä voi pyytää todentamisvaroituksen uusimista myös silloin, kun 1 kohdan b ja c alakohdassa asetetut edellytykset täyttyvät edelleen.
   5.   Toimivaltaisen tulojen ja menojen hyväksyjän on perusteltava, miksi uusiminen on tarpeen unionin taloudellisten etujen ja julkisuuskuvan suojaamiseksi.
   6.   Todentamisvaroituksen uusiminen rinnastetaan todentamisvaroitusta koskevaan uuteen pyyntöön.
   12 artikla
   Poissulkemisvaroitukset
   1.   Toimivaltaisen tulojen ja menojen hyväksyjän on pyydettävä poissulkemisvaroitusta asetuksen (EU, Euratom) N:o 966/2012 106 artiklan 1 kohdassa ja 109 artiklan 1 kohdassa tarkoitetuissa tapauksissa.
   2.   Poissulkemisvaroitus on poistettava poissulkemisjakson päättyessä.
   3.   Ennakkovaroitusjärjestelmään kirjattu poissulkemisvaroitus kirjautuu automaattisesti myös poissulkemisia koskevaan keskustietokantaan.
   13 artikla
   OLAFin toimittamat tiedot
   Kun OLAF toimittaa tietoja asetuksen (EU, Euratom) N:o 883/2013 7 artiklan 6 kohdan mukaisesti auttaakseen toimivaltaista tulojen ja menojen hyväksyjää päättämään turvaamistoimenpiteistä Euroopan unionin taloudellisten etujen suojaamiseksi tai kun se toimittaa tietoja asetuksen (EU, Euratom) N:o 883/2013 11 artiklan mukaisesti, näiden tietojen on sisällettävä

               a)

               asianomaisen henkilöllisyys;

               b)

               yhteenveto tosiseikoista ja tutkimuksessa havaituista riskeistä; yhteenvedon on oltava niin kattava, että henkilöä voidaan tosiasiallisesti kuulla tämän päätöksen 16 artiklan mukaisesti;

               c)

               mahdolliset toimenpidesuositukset luottamuksellisuuden takaamiseksi erityisesti silloin, kun käytetään kansallisen oikeusviranomaisen toimivaltaan kuuluvia tutkintatoimenpiteitä tai, kun on kyse ulkoisista tutkimuksista, kansallisen viranomaisen toimivaltaan kuuluvia tutkintatoimenpiteitä tutkimuksiin sovellettavien kansallisten säännösten mukaisesti.

         3 JAKSO

      VAROITUKSEN KIRJAAMISMENETTELYÄ KOSKEVAT SÄÄNNÖKSET

   14 artikla
   Keskusyksiköiden kuuleminen todentamisvaroitusten tapauksessa
   Ennen kuin toimivaltainen tulojen ja menojen hyväksyjä päättää pyytää todentamisvaroituksen kirjaamista OLAFin asetuksen (EU, Euratom) N:o 883/2013 7 artiklan 6 kohdan ja 11 artiklan mukaisesti toimittamien tietojen perusteella, hänen on kuultava budjettipääosastoa (varainhoidosta vastaava keskusyksikkö) ja tarvittaessa oikeudellista yksikköä läheisessä yhteistyössä OLAFin kanssa asetuksen (EU, Euratom) N:o 883/2013 mukaisesti.
   15 artikla
   Poissulkemisvaroitusten arviointi keskusyksiköissä
   Ennen kuin toimivaltainen tulojen ja menojen hyväksyjä pyytää poissulkemisvaroituksen kirjaamista ja sen asianmukaisen keston määrittämästä 106 artiklan 1 kohdan b, c ja e alakohdassa ja 109 artiklan 1 kohdassa tarkoitetuissa tapauksissa, budjettipääosasto ja oikeudellinen yksikkö tekevät tapauksesta keskitetyn arvioinnin. Kun toimivaltaisen tulojen ja menojen hyväksyjän esittämä poissulkemisvaroitus perustuu OLAFin toimittamiin tietoihin, edellä mainittu arviointi on tehtävä läheisessä yhteistyössä OLAFin kanssa.
   16 artikla
   Oikeus tulla kuulluksi
   1.   Varoitusten kirjaamisessa noudatetaan seuraavia sääntöjä:

               a)

               Ennen kun toimivaltainen tulojen ja menojen hyväksyjä aikoo pyytää poissulkemisvaroituksen kirjaamista tai toteuttaa sellaisia toimia, jotka voisivat vaikuttaa asianomaisen henkilön oikeuksiin haitallisesti, hänen on annettava kyseiselle henkilölle tilaisuus esittää huomautuksensa kirjallisesti. Toimivaltaisen tulojen ja menojen hyväksyjän on annettava kyseiselle henkilölle vähintään 14 kalenteripäivää huomautusten esittämistä varten. Toimivaltaisen tulojen ja menojen hyväksyjän on samaan aikaan ilmoitettava kyseiselle henkilölle, että jollei vastausta saada, varoitus kirjataan.
               Toimivaltaisen tulojen ja menojen hyväksyjän on annettava asianomaiselle henkilölle tarvittaessa mahdollisuus esittää näkemyksensä OLAFin toimittamien tietojen pohjalta.

               b)

               Jos henkilön toimittamat huomautukset eivät muuta toimivaltaisen tulojen ja menojen hyväksyjän arviota, toimivaltainen tulojen ja menojen hyväksyjä pyytää tilinpitäjää aktivoimaan varoituksen.
               Jos toimivaltainen tulojen ja menojen hyväksyjä katsoo henkilön toimittamien huomautusten perusteella, että varoitus on suhteeton tai tarpeeton, varoitusta ei aktivoida ja henkilölle ilmoitetaan asiasta.
               Tilinpitäjä antaa toimivaltaiselle tulojen ja menojen hyväksyjälle vahvistuksen varoituksen kirjaamisesta ennakkovaroitusjärjestelmään.

               c)

               Toimivaltainen tulojen ja menojen hyväksyjä ilmoittaa asianomaiselle henkilölle varoituksen aktivoinnista ja sen voimassaoloajasta. Tätä ilmoitusta ei kuitenkaan tarvitse tehdä, jos kyseinen henkilö ei ole vastannut kehotukseen esittää huomautuksia kirjallisesti.

         2.   Toimivaltainen tulojen ja menojen hyväksyjä voi poissulkemisen kestosta tehtävää päätöstä odotettaessa pyytää poissulkemisvaroituksen kirjaamista asetuksen (EU, Euratom) N:o 966/2012 106 artiklan 1 kohdan e alakohdassa tarkoitetuissa tapauksissa jo ennen kuin hän on antanut asianomaiselle henkilölle mahdollisuuden esittää näkemyksensä. Toimivaltaisen tulojen ja menojen hyväksyjän on annettava kyseiselle henkilölle mahdollisuus esittää näkemyksensä poissulkemisen kestosta.
   3.   Toimivaltainen tulojen ja menojen hyväksyjä voi pyytää poissulkemisvaroituksen kirjaamista asetuksen (EU, Euratom) N:o 966/2012 106 artiklan 1 kohdan a alakohdassa tarkoitetuissa tapauksissa jo ennen kuin hän on antanut asianomaiselle henkilölle mahdollisuuden esittää näkemyksensä, jos hänellä on virallinen asiakirja, jossa tilanne on todettu. Toimivaltaisen tulojen ja menojen hyväksyjän on ilmoitettava kyseiselle henkilölle poissulkemisvaroituksen kirjaamisesta.
   4.   Toimivaltainen tulojen ja menojen hyväksyjä voi poikkeuksellisesti lykätä asianomaiselle henkilölle annettua mahdollisuutta esittää näkemyksensä kirjallisesti ennen poissulkemisvaroituksen kirjaamispyynnön esittämistä tai sellaisten toimenpiteiden toteuttamista, jotka voisivat vaikuttaa kyseisen henkilön oikeuksiin haitallisesti, jos tähän on huomattavan tärkeitä perusteltuja syitä, jotka liittyvät tutkimuksen tai kansallisten oikeudenkäyntimenettelyjen luottamuksellisuuden säilyttämiseen, ja kirjata varoituksen siitä huolimatta.
   5.   Kun OLAF antaa toimivaltaiselle tulojen ja menojen hyväksyjälle tietoja 13 artiklan mukaisesti, se ilmoittaa samalla siitä, onko tutkimuksen tai kansallisen oikeudenkäyntimenettelyn luottamuksellisuus säilytettävä ja onko asianomaisen henkilön mahdollisuutta esittää näkemyksensä lykättävä.
   6.   Asianomaiselle henkilölle on annettava mahdollisuus esittää näkemyksensä heti, kun perusteita tutkimuksen tai kansallisen oikeuskäsittelyn suojaamiselle ei enää ole.
   17 artikla
   Tietosuoja ja rekisteröityjen oikeudet
   1.   Toimivaltainen tulojen ja menojen hyväksyjä ilmoittaa rekisteröidyille siitä, että rekisteröityjä koskevia tietoja voidaan viedä ennakkovaroitusjärjestelmään, ja siitä, kenelle näitä tietoja voidaan toimittaa. Nämä yleiset tiedot on annettava kirjallisesti erityisesti tarjouskilpailuissa, ehdotuspyynnöissä, palkintokilpailuissa ja tarjous- ja ehdotuspyyntöjen puuttuessa ennen sopimuksen tekemistä tai ennen avustuksen myöntämistä.
   2.   Varoituksen kirjaamista pyytävä toimivaltainen tulojen ja menojen hyväksyjä vastaa suhteista siihen henkilöön, jonka tiedot viedään ennakkovaroitusjärjestelmään. Hän vastaa kyseisen henkilön pyyntöihin korjata tai täydentää henkilötietoja sekä kaikkiin muihin kyseisen henkilön esittämiin pyyntöihin ja kysymyksiin.
   3.   Henkilö voi myös pyytää kirjallisesti tietoja tilinpitäjältä siitä, onko hänet kirjattu ennakkovaroitusjärjestelmään.
   Tilinpitäjän on annettava nämä tiedot, ellei toimivaltainen tulojen ja menojen hyväksyjä päätä tarvittaessa OLAFin suostumuksella, että asiassa sovelletaan asetuksen (EY) N:o 45/2001 20 artiklan 1 kohdassa asetettuja rajoituksia.
   4.   Poistetut varoitukset ovat käytettävissä ainoastaan tarkastus- ja tutkintatarkoituksiin, eivätkä ne näy ennakkovaroitusjärjestelmän käyttäjille.
   Luonnollisia henkilöitä koskeviin varoituksiin sisältyvät henkilötiedot ovat käytettävissä edellä mainittuihin tarkoituksiin ainoastaan viiden vuoden ajan varoituksen poistamisesta.
   18 artikla
   Varoituksen uudelleenarviointi
   Jos henkilö, josta on kirjattu varoitus ennakkovaroitusjärjestelmään, antaa uusia tietoja, jotka osoittavat, että perusteita varoituksen kirjaamiselle ei enää ole, toimivaltaisen tulojen ja menojen hyväksyjän on pyydettävä varoituksen poistamista.
   Henkilö, josta on kirjattu poissulkemisvaroitus ennakkovaroitusjärjestelmään, voi tehdä kantelun Euroopan oikeusasiamiehelle ja hakea muutosta tuomioistuimelta.
   4 JAKSO

      VAROITUKSEN SEURAUKSET

   19 artikla
   Seurauksia koskevat yleiset säännöt
   1.   Toimivaltaisen tulojen ja menojen hyväksyjän on pyydettävä varoituksesta vastaavalta yhteyshenkilöltä kaikki tarvittavat tiedot voidakseen päättää tässä jaksossa säädetyistä seurauksista.
   2.   Jos toimivaltainen tulojen ja menojen hyväksyjä pyytää OLAFin toimittamien tietojen perusteella todentamisvaroituksen kirjaamista 11 artiklan mukaisesti, hänen on noudatettava tämän päätöksen 14 tai 15 artiklassa säädettyä menettelyä ja päätettävä seurauksista läheisessä yhteistyössä OLAFin kanssa asetuksen (EU, Euratom) N:o 883/2013 mukaisesti.
   3.   Toimivaltaisen tulojen ja menojen hyväksyjän on seurauksista päättäessään otettava kaikkien varoitusten osalta huomioon seuraavat kriteerit:

               a)

               unionin taloudellisiin etuihin ja julkisuuskuvaan kohdistuvat riskit;

               b)

               oikeudellisen sitoumuksen määrä ja voimassaoloaika;

               c)

               oikeudellisen sitoumuksen täytäntöönpanon kiireellisyys;

               d)

               tosiseikkojen luonne;

               e)

               tosiseikkojen vakavuus; ja

               f)

               mahdolliset vaikutukset oikeudellisen sitoumuksen täytäntöönpanoon.

         Toimivaltaisen tulojen ja menojen hyväksyjän on poissulkemisvaroitusten osalta otettava lisäksi huomioon poissulkemisperusteiden luonne ja vakavuus sekä tarve palvelun jatkuvuuteen.
   4.   Toimivaltaisen tulojen ja menojen hyväksyjän on aina perusteltava seurauksia koskeva päätöksensä kirjallisesti.
   20 artikla
   Todentamisvaroituksen seuraukset
   1.   Hankintamenettelyjen ja avustusten myöntämismenettelyjen tai palkintokilpailujen tapauksessa todentamisella voidaan tarkoittaa seuraavia toimenpiteitä:

               a)

               toimivaltainen tulojen ja menojen hyväksyjä voi pyytää tietojen tueksi lisäasiakirjoja hankintamenettelyn, avustuksen myöntämismenettelyn tai palkintokilpailun määräysten mukaisesti;

               b)

               avustuksen myöntämismenettelyn tapauksessa ennakkomaksuun liittyvän riskin analysointi.

         2.   Oikeudellisen sitoumuksen tapauksessa todentamisella voidaan tarkoittaa seuraavia toimenpiteitä:

               a)

               sen todentaminen, että toiminta vastaa oikeudellista sitoumusta, määräaikojen noudattaminen ja toimitusten sisältö mukaan luettuina;

               b)

               myönnettyjen avustusten tapauksessa kustannusten tukikelpoisuuden todentaminen ennen maksun suorittamista tai tarkastuksen tekeminen tai paikalla toimitettavien tarkastusten tekeminen.

         21 artikla
   Oikeus tulla kuulluksi todentamisvaroituksen kirjaamisen jälkeen
   Tämän päätöksen 15 artiklassa säädettyä menettelyä ja 16 artiklassa säädettyä oikeutta tulla kuulluksi on sovellettava myös silloin kun toimivaltainen tulojen ja menojen hyväksyjä aikoo todentamisvaroituksen kirjaamisen jälkeen toteuttaa sellaisia toimenpiteitä, jotka saattaisivat vaikuttaa asianomaisen henkilön oikeuksiin haitallisesti.
   22 artikla
   Poissulkemisvaroitusten vaikutukset menettelyihin ja oikeudellisiin sitoumuksiin
   1.   Kun on kyse hankintamenettelyistä, avustusten myöntämismenettelyistä tai palkintokilpailuista, toimivaltaisen tulojen ja menojen hyväksyjän on suljettava poissulkemisvaroituksen kohteena oleva henkilö hankintamenettelyjen tai avustusten myöntämismenettelyjen ulkopuolelle, paitsi jos kyseinen henkilö on monopoliasemassa ja asetuksen (EU, Euratom) N:o 966/2012 106 artiklan 2 kohdassa säädetyt edellytykset täyttyvät.
   2.   Kun kyse on voimassa olevista oikeudellisista sitoumuksista, toimivaltaisen tulojen ja menojen hyväksyjän on päätettävä seurauksista, ja se voi tällöin päättää muun muassa

               a)

               jatkaa sopimuksen tai avustuksen täytäntöönpanoa ja tehdä tarvittavat tarkistukset;

               b)

               lykätä maksun määräaikaa asetuksen (EU, Euratom) N:o 966/2012 92 artiklan 2 kohdan mukaisesti;

               c)

               keskeyttää maksut delegoidun asetuksen (EU) N:o 1268/2012 208 artiklan mukaisesti;

               d)

               keskeyttää sopimuksen tai avustuksen täytäntöönpanon asetuksen (EU, Euratom) N:o 966/2012 116 artiklan tai 135 artiklan 5 kohdan mukaisesti;

               e)

               purkaa oikeudellisen sitoumuksen, jos se voidaan sen ehtojen mukaan purkaa varoituksen kirjausperusteena olleiden tietojen perusteella.

         3.   Jos asianomainen henkilö on alihankkija, toimivaltaisen tulojen ja menojen hyväksyjän on vaadittava, että tarjoaja tai ehdokas tai toimeksisaaja korvaa kyseisen alihankkijan toisella.
   23 artikla
   Poissulkemisvaroitusten vaikutukset talousarviotapahtumiin
   1.   Kun kyse on poissulkemisvaroituksesta, toimivaltainen tulojen ja menojen hyväksyjä vahvistaa tarvittaessa kirjanpitojärjestelmässä, että maksu olisi suoritettava varoituksen olemassaolosta huolimatta.
   2.   Jos poissulkemisvaroitus kirjataan, mitään yksittäistä talousarviositoumusta ei tehdä, mitään kokonaissitoumukseen perustuvaa yksittäistä oikeudellista sitoumusta ei kirjata talousarviokirjanpitoon eikä mitään alustavaan sitoumukseen perustuvaa oikeudellista sitoumusta tehdä, paitsi jos asianomainen henkilö on asetuksen (EU, Euratom) N:o 966/2012 106 artiklan 2 kohdassa säädetyn mukaisesti monopoliasemassa.
   5 JAKSO

      LOPPUSÄÄNNÖKSET

   24 artikla
   Kumoaminen
   Kumotaan komission tulojen ja menojen hyväksyjien ja toimeenpanovirastojen käyttöön tarkoitetusta ennakkovaroitusjärjestelmästä tehty päätös 2008/969/EY, Euratom.
   25 artikla
   Siirtymäsäännökset
   1.   Päätöksen 2008/969/EY, Euratom mukaisesti kirjatut poissulkemisvaroitukset säilyvät aktiivisina niiden mainitun päätöksen mukaisen voimassaoloajan päättymiseen asti.
   2.   Päätöksen 2008/969/EY, Euratom mukaisesti kirjatut W1-, W2- ja W3b-varoitukset katsotaan tämän päätöksen mukaisiksi todentamisvaroituksiksi.
   3.   W3a- ja W4-varoituksia kirjataan 1 päivään heinäkuuta 2015 asti päätöksessä 2008/969/EY, Euratom säädetyin edellytyksin. Sovellettaessa tämän päätöksen 4 jaksoa W3a- ja W4-varoitukset katsotaan tämän päätöksen mukaisiksi todentamisvaroituksiksi. Päätöstä 2008/969/EY, Euratom sovelletaan W5b-varoituksiin 1 päivään heinäkuuta 2015 saakka.
   26 artikla
   Julkaiseminen
   Tämä päätös julkaistaan Euroopan unionin virallisessa lehdessä.

      Tehty Brysselissä 13 päivänä marraskuuta 2014.

            Komission puolesta

         Kristalina GEORGIEVA

            Varapuheenjohtaja

      (1)  EUVL L 298, 26.10.2012, s. 1.

      (2)  EUVL L 78, 19.3.2008, s. 1.

      (3)  EUVL L 248, 18.9.2013, s. 1.

      (4)  Komission päätös C(2014) 2784, annettu 30 päivänä huhtikuuta 2014, Euroopan unionin yleisen talousarvion toteuttamista koskevista sisäisistä säännöistä (Euroopan komissiota koskeva pääluokka) tiedoksi komission yksiköille.

      (5)  EUVL L 344, 20.12.2008, s. 12.

      (6)  EUVL L 344, 20.12.2008, s. 125.

      (7)  COM(2014) 358, 18.6.2014.

      (8)  EYVL L 8, 12.1.2001, s. 1.

      (9)  Komission delegoitu asetus (EU) N:o 1268/2012, annettu 29 päivänä lokakuuta 2012, unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä (EUVL L 362, 31.12.2012, s. 1).

      (10)  Komission asetus (EY, Euratom) N:o 1302/2008, annettu 17 päivänä joulukuuta 2008, poissulkemisia koskevasta keskustietokannasta (EUVL L 344, 20.12.2008, s. 12).

      LIITE

         VAKIOLOMAKE

         Toimivaltaisen tulojen ja menojen hyväksyjän tilinpitäjälle esittämä pyyntö tietojen kirjaamiseksi ennakkovaroitusjärjestelmään tai poissulkemisia koskevaan tietokantaan tai näihin sisältyvien tietojen muuttamiseksi tai poistamiseksi

            Huom. Jokaisesta varoituksesta on tehtävä erillinen pyyntö.

      Asia: Pyyntö [varoituksen kirjaamiseksi ennakkovaroitusjärjestelmään/poissulkemisia koskevaan tietokantaan] [ennakkovaroitusjärjestelmään/poissulkemisia koskevaan tietokantaan sisältyvän varoituksen poistamiseksi/muuttamiseksi]
      Virkamiehen nimi:
      Varoituksesta vastaavan yhteyshenkilön nimi:
      Pyyntö koskee

                  ☐

                  varoituksen kirjaamista

                  ☐

                  sellaisen varoituksen poistamista (1), jonka kirjaamista on pyydetty asiakirjalla Ares [xx], joka on päivätty:

                  ☐

                  sellaisen varoituksen muuttamista (2) (kirjatun varoituksen uusiminen mukaan luettuna), jonka kirjaamista on pyydetty asiakirjalla Ares [xx], joka on päivätty:

            ja seuraavaa henkilöä:
      Nimi (luonnollisen henkilön tapauksessa suku- ja etunimi):
      Oikeudellinen muoto (oikeushenkilön tapauksessa):
      Sellaisen henkilön suku- ja etunimi (sellaisten henkilöiden suku- ja etunimet), jo(i)lla on valtuudet edustaa asianomaista oikeushenkilöä:
      Osoite (oikeushenkilön tapauksessa päätoimipaikan osoite): katuosoite/postinumero/postitoimipaikka/maa

         Oikeussubjektirekisteriin liittyviä tietoja:

                  ☐

                  Tästä oikeussubjektista on jo merkintä rekisterissä seuraavalla (seuraavilla) kood(e)illa: 6.

                  ☐

                  Pyyntö tämän rekisterissä olevan oikeussubjektin validoimiseksi on jo tehty.

            Liitän oheen ABAC-järjestelmän näytöstä otetun, pyyntöä koskevan tulosteen, jossa on seuraava koodi (alkaa yleensä kirjanyhdistelmällä ”ABC”): . Liitteenä on pyyntöä tukeva asiakirja sen validointia varten.

                  ☐

                  Pyyntö koskee oikeussubjektia, josta ei ole merkintää rekisterissä ja jota koskevat tiedot (liitteenä) on saatu täytäntöönpanoviranomaiselta tai elimeltä varainhoitoasetuksen 108 artiklan 2 ja 3 kohdan nojalla.

                  1)

                  Pyydän seuraavan varoituksen kirjaamista:

                              ☐

                                 todentamisvaroitus seuraavista syistä:

                              Budjettipääosaston ja tapauksen mukaan oikeudellisen yksikön kanssa käydyn kuulemisen viite (tarvittaessa):

                              ☐

                                 poissulkeminen varainhoitoasetuksen nojalla

                                          ☐

                                             varainhoitoasetuksen 106 artiklan 1 kohdan a alakohta

                                          ☐

                                             varainhoitoasetuksen 106 artiklan 1 kohdan b alakohta

                                    Lainvoimaisen tuomion antaneen tuomioistuimen nimi:
                              Lainvoimaisen tuomion päivämäärä: PP/KK/VVVV

                              Oikeudellisen yksikön ja budjettipääosaston tekemän arvion viite:
                              Kuulemismenettelyn viite:

                              ☐

                                 varainhoitoasetuksen 106 artiklan 1 kohdan c alakohta

                              Oikeudellisen yksikön ja budjettipääosaston tekemän arvion viite:
                              Kuulemismenettelyn viite:

                              ☐

                                 varainhoitoasetuksen 106 artiklan 1 kohdan d alakohta

                              Kuulemismenettelyn viite:

                              ☐

                                 varainhoitoasetuksen 106 artiklan 1 kohdan e alakohta

                              Oikeudellisen yksikön ja budjettipääosaston tekemän arvion viite:
                              Kuulemismenettelyn viite:
                              Lainvoimaisen tuomion antaneen tuomioistuimen nimi:
                              Lainvoimaisen tuomion päivämäärä: PP/KK/VVVV

                  ☐

                  varainhoitoasetuksen 106 artiklan 1 kohdan f alakohta (varainhoitoasetuksen 109 artiklan 1 kohdassa säädetyt seuraamukset)
                  Oikeudellisen yksikön ja budjettipääosaston tekemän arvion viite:
                  Kuulemismenettelyn viite ja toimivaltaisen tulojen ja menojen hyväksyjän päätöksen viite ja päiväys:

                  2)

                  Lyhyt kuvaus varoituspyynnön syistä
                   (3)
                  :

                  3)

                  Rekisterimerkinnän voimassaoloaika
                   (4)
                  :

            Vahvistan, että toimitetut tiedot on hankittu ja toimitettu Euroopan parlamentin ja neuvoston asetuksessa (EY) N:o 45/2001 säädettyjä henkilötietojen suojaamista koskevia periaatteita noudattaen.

         [Varoituksen kirjaamis-, muuttamis- tai poistamispyynnön esittämiseen valtuutetun henkilön allekirjoitus]

      Jäljennös:

         (1)  Tällöin ei täytetä 1–4 kohtaa.

         (2)  Muutospyyntöä koskevan kohdan lisäksi on täytettävä kaikki muut kohdat.

         (3)  Jos kuvausta ei voida antaa luottamuksellisuussyistä, kohtaan merkitään ”luottamuksellinen”.

         (4)  Päätöksen varainhoitoasetuksen 106 artiklan 1 kohdan b, c, e ja f alakohdan mukaisen poissulkemisen kestosta tekee ennakkovaroitusjärjestelmästä annetun päätöksen 2 artiklassa tarkoitettu toimivaltainen tulojen ja menojen hyväksyjä. Varainhoitoasetuksen 106 artiklan 1 kohdan a ja d alakohdan mukaisen poissulkemisen voimassaoloksi kirjataan enintään viisi vuotta.


title: Euroopan parlamentin ja neuvoston päätös (EU) 2015/470, annettu 11 päivänä maaliskuuta 2015 , Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2013/011 BE/Saint-Gobain Sekurit, Belgia)

text:
               20.3.2015

               FI

               Euroopan unionin virallinen lehti

               L 76/56

         EUROOPAN PARLAMENTIN JA NEUVOSTON PÄÄTÖS (EU) 2015/470,
   annettu 11 päivänä maaliskuuta 2015,
   Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2013/011 BE/Saint-Gobain Sekurit, Belgia)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006 (1) ja erityisesti sen 12 artiklan 3 kohdan,
   ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen (2) ja erityisesti sen 13 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Euroopan globalisaatiorahasto (EGR) on perustettu lisätuen tarjoamiseksi globalisaatiosta johtuvien maailmankaupan huomattavien rakenteellisten muutosten vuoksi työttömiksi jääneille työntekijöille ja heidän auttamisekseen työmarkkinoille uudelleen integroitumisessa.

               (2)

               EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) N:o 1311/2013 (3) 12 artiklassa säädetään.

               (3)

               Belgia esitti 19 päivänä joulukuuta 2013 hakemuksen EGR:n varojen käyttöönottamiseksi yrityksen Saint-Gobain Sekurit Benelux SA työntekijävähennysten vuoksi ja toimitti sitä täydentäviä lisätietoja 4 päivään heinäkuuta 2014 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 1 339 928 euroa.

               (4)

               Tämän vuoksi EGR:stä olisi otettava käyttöön varoja rahoitustuen antamiseksi Belgian hakemuksen perusteella,

         OVAT HYVÄKSYNEET TÄMÄN PÄÄTÖKSEN:
   1 artikla
   Euroopan globalisaatiorahastosta otetaan käyttöön 1 339 928 euroa maksusitoumusmäärärahoina ja maksumäärärahoina osana varainhoitovuotta 2015 koskevaa Euroopan unionin yleistä talousarviota.
   2 artikla
   Tämä päätös julkaistaan Euroopan unionin virallisessa lehdessä.

      Tehty Strasbourgissa 11 päivänä maaliskuuta 2015.

            Euroopan parlamentin puolesta

            Puhemies

         M. SCHULZ

            Neuvoston puolesta

            Puheenjohtaja

         Z. KALNIŅA-LUKAŠEVICA

      (1)  EUVL L 406, 30.12.2006, s. 1.

      (2)  EUVL C 373, 20.12.2013, s. 1.

      (3)  EUVL L 347, 20.12.2013, s. 884.


Avis juridique important

|

32002D0093

2002/93/EY: Neuvoston päätös, tehty 28 päivänä tammikuuta 2002, Slovakian liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä

Virallinen lehti nro L 044 , 14/02/2002 s. 0092 - 0100

Neuvoston päätös,tehty 28 päivänä tammikuuta 2002,Slovakian liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä(2002/93/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen,ottaa huomioon Euroopan unionin jäsenyyttä hakeneille valtioille osana liittymistä edeltävää strategiaa annettavasta avusta ja erityisesti liittymiskumppanuusjärjestelmän perustamisesta 16 päivänä maaliskuuta 1998 annetun neuvoston asetuksen (EY) N:o 622/98(1) ja erityisesti sen 2 artiklan,ottaa huomioon komission ehdotuksen,sekä katsoo seuraavaa:(1) Luxemburgissa kokoontunut Eurooppa-neuvosto totesi, että liittymistä valmisteleva kumppanuus on uusi väline ja vahvistetun liittymistä valmistelevan strategian tärkein osa.(2) Asetuksessa (EY) N:o 622/98 säädetään, että neuvosto päättää komission ehdotuksesta määräenemmistöllä kutakin liittymistä valmistelevaa kumppanuutta koskevista periaatteista, ensisijaisista tavoitteista, välitavoitteista ja edellytyksistä sellaisina kuin ne esitetään kullekin ehdokasmaalle sekä niitä koskevista myöhemmistä merkittävistä mukautuksista.(3) Yhteisön tuen saamisen edellytyksenä on olennaisten edellytysten täyttäminen ja erityisesti Eurooppa-sopimuksiin sisältyvien sitoumusten noudattaminen ja edistyminen Kööpenhaminassa vahvistettujen arviointiperusteiden täyttämisessä. Jos olennainen edellytys jää täyttymättä, neuvosto voi komission ehdotuksesta määräenemmistöllä toteuttaa asiaankuuluvia toimenpiteitä minkä tahansa liittymistä valmistelevan tuen osalta.(4) Luxemburgissa kokoontunut Eurooppa-neuvosto päätti, että liittymistä valmistelevan kumppanuuden toteuttamista ja edistymistä yhteisön säännöstön omaksumisessa tarkastellaan Eurooppa-sopimuksella perustetuissa elimissä.(5) Komission vuoden 2001 määräaikaiskertomuksessa esitettiin puolueeton arvio Slovakian liittymisvalmisteluista ja yksilöitiin valmistelujen jatkamista varten ensisijaisia alueita.(6) Jäsenyyden valmistelemiseksi Slovakian olisi jatkettava yhteisön säännöstön käyttöönottoa koskevan kansallisen ohjelmansa ajantasaistamista. Tässä ohjelmassa olisi esitettävä aikataulu liittymistä valmistelevaan kumppanuuteen sisältyvien ensisijaisten tavoitteiden ja välitavoitteiden saavuttamiselle.(7) Slovakian on tarpeen huolehtia, että sillä on liittymistä valmistelevien yhteisön varojen ohjelmointiin, koordinointiin, hallinnointiin, valvontaan ja arviointiin tarvittavat oikeudelliset ja hallinnolliset rakenteet,ON PÄÄTTÄNYT SEURAAVAA:1 artiklaAsetuksen (EY) N:o 622/98 2 artiklan mukaisesti Slovakian liittymistä valmistelevaan kumppanuuteen sisältyvät periaatteet, ensisijaiset tavoitteet, välitavoitteet ja edellytykset esitetään tämän päätöksen liitteessä, joka on erottamaton osa päätöstä.2 artiklaLiittymistä valmistelevan kumppanuuden toteuttamista valvotaan Eurooppa-sopimuksella perustetuissa elimissä ja asianomaisissa neuvoston elimissä, joille komissio raportoi säännöllisesti.3 artiklaTämä päätös tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.Tehty Brysselissä 28 päivänä tammikuuta 2002.Neuvoston puolestaJ. Piqué i CampsPuheenjohtaja(1) EYVL L 85, 20.3.1998, s. 1.LIITE1. JohdantoLuxemburgissa vuoden 1997 joulukuussa kokoontunut Eurooppa-neuvosto päätti, että liittymistä valmisteleva kumppanuus on olennainen osa vahvistettua liittymistä valmistelevaa strategiaa, ja se luo yhtenäisen kehyksen kaikille ehdokasmaille suunnatuille tukimuodoille. Tällä tavoin yhteisö kohdistaa tukensa kunkin ehdokasmaan erityistarpeisiin tukeakseen niitä ratkaisemaan liittymisvalmisteluissa ilmenevät erityisongelmat.Slovakian ensimmäisestä liittymiskumppanuudesta päätettiin maaliskuussa 1998. Asetuksen (EY) N:o 622/98 (2 artikla) mukaisesti liittymiskumppanuus saatettiin ajan tasalle ensimmäisen kerran joulukuussa 1999, ottaen huomioon Slovakiassa tapahtunut edistyminen. Tämä tarkistus puolestaan perustuu komission ehdotukseen, jonka pohjana on käytetty komission Slovakian kanssa käymiä keskusteluja ja Slovakian edistymisestä liittymisvalmisteluissa laadittua vuoden 2001 määräaikaiskertomusta.2. TavoitteetLiittymistä valmistelevan kumppanuuden tarkoituksena on luoda yhteinen kehys muille lisätoimia edellyttäville ensisijaisille aloille, jotka mainitaan komission vuoden 2001 määräaikaiskertomuksessa Slovakian edistymisestä Euroopan unioniin liittymisen valmisteluissa. Lisäksi siihen on tarkoitus sisällyttää näiden ensisijaisten tavoitteiden täytäntöönpanon avustamiseksi Slovakialle myönnettävät varat sekä kyseiseen tukeen liittyvät edellytykset. Liittymistä valmisteleva kumppanuus on perustana useille politiikan välineille, joita käytetään ehdokasmaiden auttamiseksi niiden valmistautuessa jäsenyyteen. Näihin välineisiin kuuluvat muun muassa Slovakian laatima yhteisön säännöstön käyttöönottoa koskeva ajantasaistettu kansallinen ohjelma, liittymistä valmisteleva julkisen talouden seurantamenettely, liittymistä valmisteleva talousohjelma ja järjestäytyneen rikollisuuden torjuntaa koskeva liittymistä valmisteleva sopimus. Tällaisia välineitä ovat lisäksi kansalliset kehittämissuunnitelmat, maaseudun kehittämissuunnitelmat, sosiaalisen integroitumisen eurooppalaisen strategian mukainen kansallinen työllisyysstrategia sekä alakohtaiset suunnitelmat, joita tarvitaan rakennerahastoihin osallistumiseen unioniin liittymisen jälkeen ja liittymistä edeltävän rakennepolitiikan välineen (ISPA) ja maatalouden ja maaseudun kehittämisen erityisen liittymisohjelman (SAPARD) täytäntöönpanoon ennen unioniin liittymistä. Kukin näistä välineistä on luonteeltaan erilainen, ja niitä valmistellaan ja toteutetaan erityisiä menettelyjä noudattaen, ja niihin saatetaan yhdistää liittymistä valmistelevaa tukea. Ne eivät ole erottamaton osa tätä kumppanuutta, mutta niiden ensisijaiset tavoitteet ovat kumppanuuden mukaisia.3. PeriaatteetKullekin ehdokasvaltiolle määritetyt keskeisimmät ensisijaiset tavoitteet liittyvät valtioiden kykyyn täyttää Kööpenhaminassa vahvistetut arviointiperusteet, joiden mukaan jäsenyys edellyttää, että:- ehdokasvaltiossa on vakaat instituutiot, jotka takaavat demokratian, oikeusvaltioperiaatteen, ihmisoikeuksien sekä vähemmistöjen kunnioittamisen ja suojelemisen;- ehdokasvaltiossa on toimiva markkinatalous, ja se pystyy selviytymään kilpailun ja markkinavoimien paineista unionissa;- ehdokasvaltio pystyy suoriutumaan jäsenyyden mukanaan tuomista velvoitteista, mukaan luettuna poliittisen unionin sekä talous- ja rahaliiton tavoitteiden noudattaminen.Madridissa vuonna 1995 kokoontunut Eurooppa-neuvosto korosti tarvetta mukauttaa ehdokasvaltioiden hallintorakenteet, jotta voidaan turvata yhteisön poliitikkojen moitteeton toiminta laajentumisen jälkeen. Luxemburgissa vuonna 1997 kokoontunut Eurooppa-neuvosto tähdensi, että yhteisön säännöstön saattaminen osaksi kansallista lainsäädäntöä on välttämätöntä, mutta yksinään riittämätöntä. On tarpeen varmistaa, että sitä todella sovelletaan. Feirassa vuonna 2000 ja Göteborgissa vuonna 2001 kokoontuneet Eurooppa-neuvostot korostivat, että on ensisijaisen tärkeää, että ehdokasmaat kykenevät panemaan täytäntöön ja soveltamaan yhteisön säännöstöä ja, että niiden on tämän vuoksi pyrittävä lujittamaan ja uudistamaan hallintoaan ja oikeuslaitostaan.4. Ensisijaiset tavoitteet ja välitavoitteetKomission määräaikaiskertomuksissa on korostettu, että saavutetusta edistymisestä huolimatta on edelleen paljon toimia, jotka ehdokasvaltioiden on vielä toteutettava tietyillä aloilla valmistautuakseen liittymään unioniin. Tämä tilanne edellyttää tavoitteiden ja välitavoitteiden määrittelemistä, ja niihin kuhunkin on liityttävä asianomaisten maiden kanssa yhdessä asetetut selkeät päämäärät. Näiden tavoitteiden saavuttamisesta riippuu Slovakialle myönnettävän tuen määrä sekä sen kanssa käynnissä olevissa neuvotteluissa edistyminen. Tarkistetussa liittymiskumppanuudessa luetellut ensisijaiset tavoitteet on määritelty ottaen huomioon Slovakian realistiset mahdollisuudet saavuttaa tavoitteet tai edistyä niiden toteuttamisessa huomattavasti seuraavien kahden vuoden aikana (vuosina 2002 ja 2003). Tässä luettelossa on määritelty erikseen tavoitteet, jotka edellyttävät erityisen kiireellisiä toimia. Vuoden 2001 määräaikaiskertomuksessa arvioidaan ehdokasmaiden edistymistä vuoden 1999 liittymistä valmistelevassa kumppanuudessa vahvistettujen ensisijaisten tavoitteiden saavuttamisessa. Tätä arviointia on käytetty määriteltäessä tämänhetkisen kumppanuuden ensisijaiset tavoitteet.Slovakia on toimittanut kesäkuussa 2001 ajan tasalle saatetun version yhteisön säännöstön käyttöönottoa koskevasta kansallisesta ohjelmastaan. Ohjelmassa vahvistetaan aikataulu vuoden 1999 liittymistä valmistelevassa kumppanuudessa määriteltyjen ensisijaisten tavoitteiden ja välitavoitteiden toteuttamiselle sekä tarvittavat hallinnolliset rakenteet ja varojen määrä.Liittymistä valmistelevassa kumppanuudessa yksilöidään Slovakian liittymisvalmistelujen ensisijaiset alat. Slovakian on kuitenkin pyrittävä ratkaisemaan kaikki vuoden 2001 määräaikaiskertomuksessa yksilöidyt ongelmat. Lisäksi on tärkeää, että Slovakia täyttää sitoumuksensa, jotka koskevat lainsäädännön lähentämistä ja yhteisön säännöstön täytäntöönpanoa Eurooppa-sopimuksen ja jäsenyysneuvottelujen yhteydessä tehtyjen sitoumusten mukaisesti. On syytä muistaa, että yhteisön säännöstön saattaminen osaksi kansallista lainsäädäntöä ei yksinään riitä. On myös tarpeen varmistaa, että sitä sovelletaan tosiasiassa samalla tavoin kuin unionissa. Yhteisön säännöstön uskottava ja tehokas täytäntöönpano ja soveltamisen valvonta on välttämätöntä kaikilla jäljempänä mainituilla aloilla.Komission määräaikaiskertomuksen analyysin perusteella Slovakialle on määritetty jäljempänä esitetyt ensisijaiset tavoitteet ja välitavoitteet. Nämä ensisijaiset tavoitteet esitetään samassa järjestyksessä kuin määräaikaiskertomuksessa(1).Poliittiset arviointiperusteetDemokratia ja oikeusvaltioperiaate- Virkamieslain täytäntöönpano on varmistettava; julkishallinnon uudistusstrategian toteuttamista on jatkettava kiinnittäen asianmukaista huomiota koulutukseen ja palkkaukseen.- Oikeuslaitoksen riippumattomuutta ja tehokkuutta on vahvistettava edelleen; tuomareiden koulutusjärjestelmään on kiinnitettävä erityistä huomiota; välineistön ja hallintohenkilöstön riittävyys on varmistettava.- Tutkintamenetelmien vastuullisuus ja avoimuus on varmistettava.- Korruption ja talousrikollisuuden torjuntatoimia on tehostettava, ja erityisesti on varmistettava korruption torjuntaa koskevan toimintasuunnitelman nopea ja tehokas toteuttaminen.Ihmisoikeudet ja vähemmistöjen suojelu- Romaniväestön tilanteen kohentamista on jatkettava tehostamalla sitä koskevan strategian täytäntöönpanoa ja varmistamalla samalla, että tarkoitukseen varataan riittävästi varoja kansallisella ja paikallistasolla; tässä yhteydessä on toteutettava toimia, joilla pyritään torjumaan syrjintää (myös julkishallinnon piirissä), edistämään työllistymis- ja opiskelumahdollisuuksia sekä parantamaan asunto-oloja; taloudellisen tuen riittävyys on varmistettava.- Vähemmistökieliä koskevan lainsäädännön asianmukainen täytäntöönpano on varmistettava.- On varmistettava, että poliisin väärinkäytösten korjaamiseksi otetaan käyttöön tehokas järjestelmä.Taloudelliset arviointiperusteet- Julkisen talouden keskipitkän aikavälin vakaus on varmistettava aloittamalla erityisesti terveydenhuolto- ja eläkejärjestelmien kustannuksia koskeva uudistus sekä jatkamalla julkistalouden hallintojärjestelmän uudistamista.- Yritysten rakenneuudistusta on jatkettava, ja yksityisen sektorin kehittämistä on edistettävä; yksityistämisprosessi on saatettava päätökseen.- Rahoitusalan rakenneuudistus on saatettava päätökseen, ja jäljellä olevat valtion omistamat pankit sekä yksi vakuutusyhtiö on yksityistettävä; järjestämättömien luottojen perintäjärjestelyjen täytäntöönpano on varmistettava.- Konkursseja sekä investointien edistämistä koskeva uusi lainsäädäntö on pantava täytäntöön; yritystoiminnan sääntelykehystä on kehitettävä; pienten ja keskisuurten yritysten on voitava hyötyä investointien edistämisestä.- Maaseutu- ja maatalousaloilla on saatettava päätökseen tehokkaiden maaomaisuutta koskevien kaupan markkinoiden ja pääomamarkkinoiden toteuttaminen.Edellytykset täyttää jäsenyyden velvoitteetTavaroiden vapaa liikkuvuus- Julkisten hankintojen alalla on vahvistettava seuranta-, valvonta- ja valitusmenettelyjä sekä varmistettava yhteisön lainsäädännön täytäntöönpano.- Tuotteiden teknisiä vaatimuksia ja vaatimustenmukaisuuden arviointia koskeva laki on pantava kokonaisuudessaan täytäntöön; lainsäädäntö on saatettava vastaamaan täysin uuden lähestymistavan mukaisia direktiivejä ja kyseisten direktiivien täytäntöönpano on saatettava päätökseen; lainsäädännön yhdenmukaistaminen ja tosiasiallinen täytäntöönpano on saatettava päätökseen tuotekohtaisen lainsäädännön eri osa-alueilla, mukaan luettuina lääkkeet, kemikaalit, autot ja elintarvikkeet.- Kaikki markkinavalvonta- ja vaatimustenmukaisuuden arviointirakenteet on saatettava yhteisön tasoa vastaaviksi, ja aiemmin sovellettu pakollinen varmentaminen on poistettava kokonaan; täytäntöönpanorakenteiden tehokkuus on varmistettava kaikilla aloilla, myös kemiallisten aineiden osalta; lääkkeiden markkinoille saattamista varten on vahvistettava keskitetty lupamenettely sekä menettely rekisteröintien vastavuoroista tunnustamista varten.- Muita kuin yhdenmukaistettuja aloja koskevan Slovakian lainsäädännön analyyttistä arviointia on jatkettava sen varmistamiseksi, että lainsäädäntö on perustamissopimuksen 28, 29 ja 30 artiklan mukainen; lisäksi on toteutettava näiden alojen tulevan seurannan edellyttämät hallintojärjestelyt.Henkilöiden vapaa liikkuvuus- Ennen lainsäädännön yhdenmukaistamista hankitun ammattipätevyyden osalta Slovakian olisi ensisijaisesti pyrittävä varmistamaan, että kaikki sen ammatinharjoittajat täyttävät unioniin liittymisestä alkaen direktiiveissä asetetut vaatimukset.- Ammattipätevyyden ja tutkintotodistusten vastavuoroista tunnustamista koskevien säännösten yhdenmukaistaminen on saatettava päätökseen, minkä lisäksi on luotava tarvittavat hallintorakenteet ja koulutusohjelmat.- Sosiaaliturvajärjestelmien yhteensovittamiseen liittyviä hallintorakenteita on vahvistettava.Palvelujen tarjoamisen vapaus- Rahoituspalveluja koskevan lainsäädännön yhdenmukaistaminen yhteisön säännöstön kanssa on saatettava päätökseen, ja alaa koskevat direktiivit on pantava täytäntöön.- Rahoituspalvelujen valvontaa on vahvistettava.- Tietosuojaviraston hallinnollisia valmiuksia on vahvistettava.Pääomien vapaa liikkuvuus- Yhteisösijoittajia koskevia rajoituksia on lievennettävä asteittain.- Valvonnasta vastaavia toimielimiä ja valvontamenettelyjä on kehitettävä ja niiden toiminta koordinoitava.- On saatettava päätökseen lainsäädännön yhdenmukaistaminen rahanpesun torjunnasta annetun toisen direktiivin kanssa.Yhtiöoikeus- Erityisen kiireelliset toimet: Hallinnon toimintakykyä ja tuoteväärennösten vastaisia toimia on vahvistettava erityisesti rajatarkastuksia tehostamalla. Lainvalvontaviranomaisten, myös tuomareiden ja syyttäjien, koulutusta on lisättävä.- Tavaramerkkejä, tekijänoikeutta ja lähioikeuksia koskevan lainsäädännön yhdenmukaistaminen on saatettava päätökseen, ja kyseiset säännökset on pantava täytäntöön.Kilpailupolitiikka- Valtiontukia ja kilpailunrajoituksia koskevan lainsäädännön yhdenmukaistaminen on saatettava päätökseen, ja valtiontukien valvontaviraston hallinnollisia valmiuksia on parannettava; kilpailu- ja valtiontukisääntöjen täytäntöönpano samoin kuin yhteismarkkinoille soveltumattomien tukijärjestelmien saattaminen yhteisön säännöstöä vastaaviksi on varmistettava; valtiontukien määritys on saatettava päätökseen, ja vuosikertomusten laatimista on jatkettava; sääntöjen tuntemusta on lisättävä kaikkien markkinatoimijoiden ja tukia myöntävien tahojen keskuudessa; kilpailualan oikeusviranomaisten koulutusta on tehostettava.Maatalous- Erityisen kiireelliset toimet: Eläinlääkintä- ja kasvinsuojelualaa koskevan lainsäädännön yhdenmukaisuus yhteisön säännöstön kanssa on varmistettava, ja tarkastusjärjestelyjä on parannettava erityisesti saattamalla päätökseen rajatarkastusasemien perustaminen yhteisön tuleville ulkorajoille.- On saatettava päätökseen tarttuvaa spongiformista enkefalopatiaa, kasvipassia, jäämien enimmäisrajoja ja eläinten ruokintaa koskevan lainsäännön saattaminen osaksi kansallista lainsäädäntöä ja varmistettava sen voimaansaattaminen ja täytäntöönpano, mukaan lukien eläintautien, erityisesti tarttuvan spongiformisen enkefalopatian, testaaminen yhteisön säännöstön mukaisesti.- Maataloushallinnon toimintakykyä on parannettava, ja yhteisen maatalouspolitiikan hallintomekanismien täytäntöönpanoon ja käytännön soveltamiseen liittyvät valmistelut on saatettava päätökseen erityisesti yhdennetyn hallinto- ja valvontajärjestelmän, maksajaviraston, laatua ja kaupan pitämistä koskevien vaatimusten sekä ruhojen luokittelun osalta; myös eläinlääkintä- ja kasvinsuojelualaa sekä elintarvikkeiden turvallisuutta koskevan lainsäädännön voimaansaattamista ja täytäntöönpanoa koskevat valmistelut on saatettava päätökseen.- Yhteisön rahoittamien maaseudun kehittämisohjelmien suunnittelun, toteuttamisen, hallinnon, seurannan, valvonnan ja arvioinnin edellyttämiä hallintorakenteita on vahvistettava.- Elintarvikkeiden jalostuslaitosten kehittämistä on jatkettava sen varmistamiseksi, että ne pystyvät täyttämään yhteisön elintarvikkeiden turvallisuutta koskevat vaatimukset.Liikennepolitiikka- Lainsäädännön yhdenmukaistaminen on saatettava päätökseen, ja hallinto- sekä täytäntöönpanovalmiuksia on vahvistettava maantiekuljetusten alalla (erityisesti sosiaalilainsäädännön kysymyksissä, mukaan luettuina ammattiin pääsyyn liittyvät vakavaraisuusvaatimukset, verojen ja maksujen yhdenmukaistaminen sekä painoa, kokoa ja elektronisia ajopiirtureita koskevat tekniset vaatimukset ja turvallisuusvaatimukset) sekä rautatieliikenteen alalla tarkistetun yhteisön rautatiesäännöstön täytäntöön panemiseksi.- Riippumattoman lento-onnettomuuksien tutkintaviranomaisen perustaminen ja tehokas toiminta on varmistettava.Verotus- Erityisen kiireelliset toimet: Tietotekniikkajärjestelmiä on kehitettävä sähköisen tietojenvaihdon mahdollistamiseksi yhteisön ja sen jäsenvaltioiden kanssa.- Lainsäädännön yhdenmukaisuus yhteisön säännöstön kanssa on varmistettava kiinnittäen erityistä huomiota arvonlisävero- ja valmisteverojärjestelmiin, siirtymäkauden arvonlisäverojärjestelmä mukaan luettuna.- Yhteisöstä tuotavia tavaroita syrjivät toimenpiteet on poistettava.- On varmistettava, että voimassa olevassa ja tulevassa verolainsäädännössä noudatetaan yritysverotukseen sovellettavien menettelysääntöjen periaatteita.- Hallinnon toimintakykyä sekä valvonta- ja täytäntöönpanomenettelyjä on vahvistettava ja hallinnollista yhteistyötä sekä keskinäistä avunantoa tehostettava.- On saatettava voimaan valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta annettu direktiivi.Tilastointi- Tilastojen laatua ja kattavuutta on edelleen parannettava; tilastointivalmiuksien parantamiseen on varattava riittävästi resursseja myös aluetasolla.Sosiaalipolitiikka ja työllisyys- Lainsäädännön yhdenmukaistaminen yhteisön sosiaalialan säännöstön kanssa on saatettava päätökseen ja samalla varmistettava sen asianmukainen täytäntöönpano, erityisesti työterveyttä ja -turvallisuutta sekä naisten ja miesten yhtäläistä kohtelua koskevien säännösten osalta. Alan hallinto- ja täytäntöönpanorakenteita, työsuojeluhallinto mukaan luettuna, on vahvistettava. Syrjinnän vastainen lainsäädäntö on hyväksyttävä, ja aikataulu sen täytäntöön panemiseksi on vahvistettava.- Kansanterveyttä koskevan yhteisön lainsäädännön saattaminen osaksi kansallista oikeusjärjestystä on saatettava päätökseen ja varmistettava lainsäädännön täytäntöönpano; tartuntatautien seurantaan ja valvontaan sekä terveystilanteen seurantaan ja terveystiedotukseen liittyvien toimien kehittämistä on jatkettava.- Työmarkkinaosapuolten toimintakyvyn kehittämiseen tähtäävien pyrkimysten tukemista on jatkettava etenkin osana riippumatonta kahdenvälistä vuoropuhelua ottaen erityisesti huomioon työmarkkinaosapuolten tulevan aseman unionin työllisyys- ja sosiaalipolitiikan kehittämisessä ja täytäntöönpanossa, Euroopan sosiaalirahastoon kuuluvat toimet mukaan luettuina.- On laadittava kansallinen strategia, jolla valmistellaan tulevaa osallistumista sosiaalisen integroitumisen eurooppalaiseen strategiaan ja joka käsittää myös tietojenkeruun.Energia- Neuvoston kertomuksessa "Ydinturvallisuus laajentumisen yhteydessä" annetut suositukset on pantava täytäntöön ottaen asianmukaisesti huomioon kertomuksessa esitetyt ensisijaiset tavoitteet.- Bohunicen ydinvoimalan V1-laitoksen kahden reaktorin käytöstä poistoa vuoteen 2006 ja 2008 mennessä koskeva suunnitelma on hyväksyttävä ja toteutettava.- Mochovcen ydinvoimalan ja Bohunicen V2-laitoksen kahden ydinreaktorin korkea turvallisuustaso on varmistettava, ja Bohunicen V1-laitoksen yksiköiden 1 ja 2 käytöstä poiston eri vaiheissa on säilytettävä korkea ydinturvallisuuden taso.- Valmistautumista energian sisämarkkinoihin sekä erityisesti sähkö- ja kaasudirektiivien soveltamiseen on jatkettava; lainsäädännön yhdenmukaistaminen on saatettava päätökseen, ja riippumaton sähkönsiirtoverkon operaattori on perustettava; jäljellä olevat hintavääristymät on poistettava; sääntelyviranomaista on vahvistettava.- Öljyvarastoja koskevien määräysten yhdenmukaistamista on jatkettava; varastojen tosiasiallisessa kasvattamisessa, tarvittavat investoinnit mukaan luettuina, on edistyttävä kohti vaadittua 90 päivän kulutusta vastaavaa tasoa; öljyvarastoista vastaavaa toimielintä on vahvistettava.- Energiatehokkuutta on parannettava edelleen, uusiutuvien energialähteiden käyttöä lisättävä ja alan laitoksia vahvistettava.Televiestintä ja tietotekniikka- Televiestintäalaa koskevan yhteisön säännöstön saattaminen osaksi kansallista lainsäädäntöä ja sen täytäntöönpano on saatettava päätökseen kiinnittäen erityistä huomiota kustannuslähtöisyyteen, verkkojen yhteenliittämiseen ja operaattorin valintamahdollisuuteen.- Sääntelyyn ja omistukseen liittyvien toimintojen erottaminen toisistaan on saatettava päätökseen.Kulttuuri ja audiovisuaalialan politiikka- Radio- ja televisiotoiminnan neuvoston hallinnollisia valmiuksia on vahvistettava.Aluepolitiikka ja rakennepoliittisten välineiden yhteensovittaminen- Erityisen kiireelliset toimet: On varmistettava, että aluejako mahdollistaa rakennerahastoja koskevien asetusten tehokkaan täytäntöönpanon.- Alaa koskevan yhteisön säännöstön täytäntöönpanon mahdollistava oikeudellinen kehys on saatava valmiiksi.- Rakennerahastojen ja koheesiorahaston täytäntöönpanosta vastuussa olevat elimet ja erityisesti hallinto- ja maksuviranomaiset on määriteltävä; tehtäväalueet on eroteltava selvästi, ja hallinnon toimintakykyä on parannettava erityisesti henkilöstön palvelukseen ottamisen ja koulutuksen keinoin; toiminnan tehokas yhteensovittaminen ministeriöiden välillä on turvattava.- Rakennerahastoasetuksessa vaaditun yhtenäisen kehittämissuunnitelman valmistelua on jatkettava; lopullisen suunnitelman täytäntöönpanorakenteet on määriteltävä.- Rakennerahastoja varten on luotava vaadittavat seuranta- ja arviointijärjestelmät, joita tarvitaan erityisesti ennakkoarviointia ja asiaankuuluvien tilastotietojen sekä muuttujien keruuta ja käsittelyä varten.- Tulevien rakennerahastojen ja koheesiorahaston varainhoitoon ja varainhoidon valvontaan liittyvät menettelyt on omaksuttava asiaa koskevien yhteisön asetusten mukaisesti.- Rakennerahastoista ja koheesiorahastosta myönnettävään tukeen oikeutettujen hankkeiden teknistä valmistelua on kehitettävä (hankkeiden valmisteluprosessi).Ympäristö- Yhteisön säännöstön saattaminen osaksi kansallista lainsäädäntöä on saatettava päätökseen erityisesti siltä osin kuin on kyse ilman ja veden laadusta, jätehuollosta, luonnonsuojelusta ja teollisuuden saastevalvonnasta.- Lainsäädännön täytäntöönpanoa on jatkettava erityisesti geneettisesti muunnettuja organismeja, ilmanlaatua, pakkauksia ja pakkausjätettä, jätehuoltoa, yhdyskuntajätevesien käsittelyä, juomavettä, vaarallisten aineiden päästöjä vesiympäristöön ja ympäristön pilaantumisen yhtenäistä ehkäisyä sekä vähentämistä koskevien säännösten osalta.- Hallintoon, seurantaan ja täytäntöönpanoon liittyviä valmiuksia on vahvistettava edelleen kaikilla tasoilla. Erityistä huomiota on kiinnitettävä ympäristötarkastuksesta vastaavien viranomaisten vahvistamiseen ja toiminnan moitteettomaan yhteensovittamiseen ministeriöiden välillä.- Ympäristönsuojeluvaatimusten sisällyttämistä kaikkien muiden alakohtaisten politiikkojen määrittelyyn ja täytäntöönpanoon on jatkettava kestävän kehityksen edistämiseksi.Kuluttajansuoja ja terveyden suojelu- Lainsäädännön yhdenmukaistaminen yhteisön säännöstön kanssa sekä markkinavalvonta- ja lainvalvontaviranomaisten perustaminen on saatettava päätökseen.Yhteistyö oikeus- ja sisäasioissa- Schengenin sopimusta koskeva toimintasuunnitelma on pantava täytäntöön.- Tietosuojakäytännöt on yhdenmukaistettava yhteisön käytäntöjen kanssa.- Unionin tulevien ulkorajojen infrastruktuurin parantamista ja nykyaikaistamista on jatkettava; lainvalvontaviranomaisten valmiuksia on kehitettävä erityisesti rajavalvontaan ja laittomaan maahanmuuttoon liittyvissä kysymyksissä; valmisteluja Schengenin tietojärjestelmään osallistumiseksi on jatkettava kehittämällä kansallisia tietokantoja ja rekistereitä; viisumilainsäädännön ja -käytäntöjen asteittaista yhdenmukaistamista yhteisön säännösten ja käytäntöjen kanssa on nopeutettava.- On perustettava riippumaton toimielin, joka toimii turvapaikkamenettelyn toisena viranomaisasteena.- On laadittava ja pantava täytäntöön yhtenäinen, kattava strategia järjestäytyneen rikollisuuden torjuntaa varten.- Ihmiskaupan ja huumekaupan torjuntatoimia on jatkettava; rikoslaki on yhdenmukaistettava yhteisön säännöstön kanssa järjestäytyneen rikollisuuden ja petosten torjunnan aloilla; rahanpesun torjuntaedellytyksiä on vahvistettava; huumeiden vastaisen kansallisen ohjelman täytäntöönpano on varmistettava.- On ryhdyttävä toimenpiteisiin, joilla varmistetaan yhteisön säädösten täytäntöönpano yksityisoikeudellisia asioita koskevan oikeudellisen yhteistyön alalla.- On varmistettava, että ennakkoedellytykset yhteistyösopimuksen tekemiseksi Europolin kanssa täyttyvät.- Toiminnan yhteensovittamista oikeus- ja sisäasioiden alalla toimivien yksiköiden ja virastojen välillä on parannettava.- Tarvittaviin toimiin on ryhdyttävä Euroopan yhteisön taloudellisten etujen suojaamista koskevan yleissopimuksen ja sen liitteenä olevien pöytäkirjojen yhdenmukaistamisen päätökseen saattamiseksi.Tulliliitto- Erityisen kiireelliset toimet: Slovakian tullihallinnon tietotekniikkastrategian täytäntöönpanoa on nopeutettava. Tietotekniikkajärjestelmiä on kehitettävä tietokoneavusteisen tietojenvaihdon mahdollistamiseksi EY:n ja Slovakian välillä. On varmistettava, että Slovakian tullihallinnossa on riittävästi atk-henkilöstöä.- Tullihallinnolle on osoitettava riittävästi resursseja valmisteverojen kantoa varten; kaikkien tulliviranomaisten vastuulle kuuluvien yhteisön politiikkojen osa-alueiden ja erityisesti yhteiseen maatalouspolitiikkaan liittyvien tehtävien moitteeton hallinnointi on varmistettava.- Kaikki tarvittavat tullialan valtionhallintoon kuuluvista elimistä annetussa laissa säädetyt erikoistuneet organisaatioyksiköt on perustettava.- Toimenpiteitä tullietiikan vahvistamiseksi, petosten ja korruption torjumiseksi sekä talousrikosten ja järjestäytyneen rikollisuuden torjumiseksi on jatkettava.Ulkosuhteet- On ryhdyttävä tarvittaviin toimenpiteisiin sen varmistamiseksi, että kaikki yhteisön säännöstön kanssa mahdollisesti ristiriidassa olevat kansainväliset sopimukset, myös kahdenväliset investointisopimukset, neuvotellaan uudestaan tai irtisanotaan unioniin liittymiseen mennessä.Varainhoidon valvonta- Erityisen kiireelliset toimet: Sisäistä varainhoidon valvontaa koskevan lainsäädännön täytäntöönpano on saatettava päätökseen.- On varmistettava, että varainhoidon ja sen valvonnan sekä sisäisen tarkastuksen menetelmien yhteensovittamisesta ja yhdenmukaistamisesta eri hallinnonaloilla vastaava keskusyksikkö toimii asianmukaisesti; varoja käyttäviin toimielimiin on perustettava sisäisiä tarkastusyksiköitä; sisäisten tarkastajien toiminnallinen riippumattomuus on turvattava; edellä mainittujen yksiköiden toimintakyky on varmistettava.- On kehitettävä edelleen tarkastuskäsikirjoja ja kirjausketjuja (joita sovelletaan sekä EY-varojen että valtion talousarviosta myönnettävien varojen valvonnassa).- Valtion tilintarkastusviraston yleistä toimintakykyä ja riippumattomuutta on vahvistettava; kansainvälisen tilintarkastusvirastojen järjestön INTOSAI:n standardien noudattaminen on varmistettava.- Petosten torjuntaa on tehostettava.- Euroopan yhteisöjen taloudellisten etujen suojaamiseksi on nimettävä sopiva yhteysviranomainen keskushallinnon tasolta ja aloitettava sen välityksellä yhteistyö yhteisön petostentorjuntaviraston (OLAF) kanssa.- Slovakian on jatkettava ponnisteluja liittymistä valmistelevan yhteisön rahoituksen asianmukaisen käytön, valvonnan, seurannan ja arvioinnin varmistamiseksi, sillä tämä on keskeinen osoitin Slovakian kyvystä panna täytäntöön varainhoidon valvontaa koskeva yhteisön lainsäädäntö.5. OhjelmasuunnitteluVuosille 2000-2006 Slovakialle myönnettävä taloudellinen tuki käsittää Phare-toimien lisäksi liittymistä valmistelevan SAPARD-välineen avulla annettavan maatalouden ja maaseudun kehittämisen liittymistä valmistelevien toimenpiteiden tuen (neuvoston asetus (EY) N:o 1268/99, EYVL L 161, 26.6.1999, s. 87) sekä rakennepolitiikan ISPA-välineen, jossa asetetaan liittymistä edeltävänä aikana etusijalle koheesiorahaston kaltaiset toimenpiteet, avulla annettavan tuen ympäristön ja liikenteen alojen infrastruktuurihankkeille (neuvoston asetus (EY) N:o 1267/99, EYVL L 161, 26.6.1999, s. 73). Näiden kansallisten rahoitusosuuksien turvin Slovakia voi myös rahoittaa osittain osallistumisensa yhteisön ohjelmiin kuten tutkimuksen ja teknologisen kehittämisen puiteohjelmaan sekä yleissivistävään koulutukseen ja yritystoimintaan liittyviin ohjelmiin. Slovakia saa lisäksi rahoitusta suoraan yhteisön säännöstöön liittyvistä monikansallisista ja horisontaalisista ohjelmista. Ehdokasmaiden osallistumista yhteisrahoitukseen edellytetään järjestelmällisesti kaikissa investointihankkeissa. Komissio on vuodesta 1998 toiminut yhteistyössä Euroopan investointipankin (EIP) ja kansainvälisten rahoituslaitosten, erityisesti Euroopan jälleenrakennus- ja kehityspankin (EBRD) ja Maailmanpankin kanssa liittymistä valmisteleviin ensisijaisiin tavoitteisiin liittyvien hankkeiden yhteisrahoituksen helpottamiseksi.6. EhdollisuusKolmen liittymistä valmistelevan välineen - Phare-ohjelman sekä ISPA- ja SAPARD-välineiden - kautta hankkeiden rahoittamiseen myönnettävän yhteisön tuen edellytyksenä on, että Slovakia noudattaa Eurooppa-sopimuksen mukaisia sitoumuksiaan, jatkaa toimia Kööpenhaminassa vahvistettujen edellytysten täyttämiseksi ja edistyy ennen kaikkea tässä tarkistetussa liittymistä valmistelevassa kumppanuudessa määriteltyjen ensisijaisten tavoitteiden täytäntöönpanossa. Näiden yleisten edellytysten noudattamatta jättäminen saattaa johtaa neuvoston päätökseen rahoitusavun keskeyttämisestä asetuksen (EY) N:o 622/98 4 artiklan nojalla.7. SeurantaLiittymistä valmistelevan kumppanuuden täytäntöönpanoa valvotaan Eurooppa-sopimuksen yhteydessä. Kuten Luxemburgissa kokoontunut Eurooppa-neuvosto korosti, on tärkeää, että yhteisön säännöstön käyttöönoton ja täytäntöönpanon tarkastelua jatketaan Eurooppa-sopimuksen elimissä. Liittymistä valmistelevan kumppanuuden osa-alueita käsitellään kustakin osa-alueesta vastaavassa alakomiteassa. Assosiaatiokomitea käsittelee ensisijaisiin tavoitteisiin ja välitavoitteisiin liittyvää yleistä kehitystä, edistymistä ja ongelmia sekä alakomiteoiden sille käsiteltäviksi toimittamia erityisiä kysymyksiä.Phare-ohjelman hallintokomitea huolehtii siitä, että kaikkien kolmen liittymistä valmistelevan välineen - Phare-ohjelman sekä ISPA- ja SAPARD-välineiden - yhteydessä tehdyt rahoituspäätökset ovat yhteensopivia sekä keskenään että liittymistä valmistelevien kumppanuuksien kanssa, kuten yhteensovittamista koskevassa asetuksessa (neuvoston asetus (EY) N:o 1266/99, EYVL L 161, 26.6.1999, s. 68) säädetään.Liittymistä valmistelevaa kumppanuutta muutetaan tarvittaessa jatkossakin asetuksen (EY) N:o 622/98 2 artiklan mukaisesti.(1) Esittämisjärjestys on sama kuin vuoden 2000 määräaikaikertomuksissa.


Avis juridique important

|

31995D0250

95/250/EY: Neuvoston päätös, tehty 29 päivänä kesäkuuta 1995, poikkeuksellisesta yhteisön tuesta Madeiraa lokakuussa 1993 kohdanneen hirmumyrskyn tuhoamien alueiden jälleenrakentamiseksi

Virallinen lehti nro L 159 , 11/07/1995 s. 0016 - 0016

NEUVOSTON PÄÄTÖS,tehty 29 päivänä kesäkuuta 1995,poikkeuksellisesta yhteisön tuesta Madeiraa lokakuussa 1993 kohdanneen hirmumyrskyn tuhoamien alueiden jälleenrakentamiseksi (95/250/EY) EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 235 artiklan,ottaa huomioon komission ehdotuksen (1),ottaa huomioon Euroopan parlamentin lausunnon (2),sekä katsoo, ettäMadeiran tiettyjen alueiden väestö on vakavasti kärsinyt lokakuun 1993 hirmumyrskyn vuoksi,tämän katastrofin kohteeksi joutuneen väestön taloudelliselle ja sosiaaliselle hyvinvoinnille koituneiden seurausten lievittämiseksi on tarpeen toteuttaa toimenpiteet tässä täysin poikkeuksellisessa tilanteessa,Euroopan investointipankki voi myöntää lainoja omista varoistaan tämän tavoitteen toteuttamiseksi,lainoille olisi annettava korkotukea Euroopan yhteisöjen yleisestä talousarviosta,samanlaisia toimenpiteitä toteutettiin Italiassa (3) ja Kreikassa (4) tapahtuneiden luonnonkatastrofien jälkeen, japerustamissopimuksessa ei ole muita määräyksiä tämän päätöksen tekemiseksi tarvittavasta toimivallasta kuin 235 artiklassa olevat,ON PÄÄTTÄNYT SEURAAVAA:1 artikla Yhteisö myöntää Euroopan investointipankin (EIP) omista varoistaan ja tavanomaisin ehdoin myöntämille, Madeiraa lokakuussa 1993 kohdanneen hirmumyrskyn tuhoamille alueille toteutettavien investointien rahoittamiseen tarkoitetuille lainoille enintään 12 vuodeksi 3 prosentin vuosikoron suuruisen korkotuen, jolla rasitetaan Euroopan yhteisöjen yleistä talousarviota.Korkotukilainojen kokonaismäärä ei saa olla suurempi kuin 15,85 miljoonaa ecua. Nämä lainat on tarkoitettu vuosina 1993-1997 onnettomuusalueiden jälleenrakentamiseksi ja kuntoon palauttamiseksi toteutettavien hankkeiden rahoittamiseksi (infrastruktuurin rakennustyö, mukaan lukien ennalta ehkäisevät toimet ja liitännäistoimintana asuntojen rakentaminen).EIP myöntää lainat Portugalin viranomaisten laatimien ennakkosuunnitelmien perusteella.2 artikla Yksityiskohtaiset säännöt tämän päätöksen panemiseksi täytäntöön annetaan komission ja EIP:n välisessä yhteistyösopimuksessa. Tässä päätöksessä on erityisesti määrättävä korkotuen maksamistavasta.3 artikla Komissio antaa tiiviissä yhteistyössä EIP:n kanssa Euroopan parlamentille ja neuvostolle 31 päivään joulukuuta 1998 mennessä arviointikertomuksen tämän päätöksen täytäntöönpanosta ja erityisesti korkotukien liitännäisvaikutuksista.4 artikla Tämä päätös tulee voimaan päivänä, jona se tehdään.Tehty Luxemburgissa 29 päivänä kesäkuuta 1995.Neuvoston puolestaJ. BARROTPuheenjohtaja(1) EYVL N:o C 345, 7.12.1994, s. 4(2) EYVL N:o C 109, 1.5.1995(3) EYVL N:o L 37, 20.1.1981, s. 21(4) EYVL N:o L 367, 14.12.1981, s. 27 ja EYVL N:o L 309, 7.11.1988, s. 32


Avis juridique important

|

31990D0674

90/674/ETY: Neuvoston päätös, tehty 19 päivänä marraskuuta 1990, Euroopan jälleenrakennus- ja kehityspankin perustamissopimuksen tekemisestä

Virallinen lehti nro L 372 , 31/12/1990 s. 0001 - 0002 Suomenk. erityispainos Alue 11 Nide 16 s. 0135  Ruotsink. erityispainos Alue 11 Nide 16 s. 0135

NEUVOSTON PÄÄTÖS,tehty 19 päivänä marraskuuta 1990,Euroopan jälleenrakennus- ja kehityspankin perustamissopimuksen tekemisestä (90/674/ETY) EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 235 artiklan,ottaa huomioon komission ehdotuksen,ottaa huomioon Euroopan parlamentin lausunnon(1),sekä katsoo, ettäKeski- ja Itä-Euroopan kansoilla on läheiset historialliset suhteet yhteisön kansojen kanssa; nykyisin suhteita vahvistavat yhteistyö- ja kauppasopimukset,Keski- ja Itä-Euroopan maat ovat sitoutuneet soveltamaan monipuoluedemokratian perusperiaatteita, noudattamaan oikeusperiaatteita ja kunnioittamaan ihmisoikeuksia; näillä mailla on halukkuutta toteuttaa markkinatalouteen siirtymiseen tähtääviä uudistuksia,taloudelliset uudistukset tukevat suuressa määrin näiden maiden ja yhteisön välisten taloussuhteiden dynaamista kehitystä; tämä kehitys edistää taloudellisen toiminnan tasapainoista kehitystä koko yhteisön alueella,markkinatalouteen siirtyminen vaatii huomattavia sijoituksia erityisesti yksityisellä sektorilla, mutta myös julkisella sektorilla; erityisen pankin perustaminen voisi varmistaa tällaisten sijoitusten rahoittamisen,neljäkymmentä maata sekä Euroopan talousyhteisö ja Euroopan investointipankki ovat tehneet tiettäväksi aikomuksensa tulla jäseniksi Euroopan jälleenrakennus- jakehityspankkiin, joka on perusolemukseltaan eurooppalainen ja jäsenistöltään laajalti kansainvälinen; ne ovat tehneet perustamissopimuksen tässä tarkoituksessa, jaEuroopan talousyhteisön on tarpeen tehdä tämä sopimus yhteisön tavoitteiden toteuttamiseksi taloudellisten ulkosuhteiden alalla; perustamissopimus ei sisällä määräyksiä muista toimivaltuuksista tämän päätöksen tekemiseen kuin 235 artiklan sisältämät,ON PÄÄTTÄNYT SEURAAVAA:1 artikla Hyväksytään Euroopan talousyhteisön puolesta Euroopan jälleenrakennus- ja kehityspankin perustamissopimus.Sopimuksen teksti on liitetty tähän päätökseen.2 artikla Komissio nimittää pankin hallintoneuvoston jäsenen ja varajäsenen, jotka edustavat yhteisöä sopimuksen 23 artiklan 1 kohdan mukaisesti.3 artikla 1. Komissio nimittää yhteisön puolesta laitoksen, joka on sopimuksen 34 artiklan 1 kohdan tarkoittama talletuspaikka.2. Komissio on virallinen elin, johon pankki voi olla yhteydessä sopimuksen 34 artiklan 2 kohdan mukaisesti.4 artikla Neuvoston puheenjohtaja tallettaa yhteisön puolesta sopimuksen 61 artiklassa määrätyn hyväksymisasiakirjan.5 artikla Tämä päätös julkaistaan Euroopan yhteisöjen virallisessa lehdessä.(2)Tehty Brysselissä 19 päivänä marraskuuta 1990.Neuvoston puolestaPuheenjohtajaG. CARLI(1) EYVL N:o C 284, 12.11.1990(2) Neuvoston pääsihteeristö julkaisee sopimuksen voimaantulopäivän Euroopan yhteisöjen virallisessa lehdessä.